url: =2013-12-15 ~ TBC-Y\nKHUAVAK LE ALIIM\nPosted on Saturday, December 21, 2013by Siam Kim\nKhuamial sunga om mite in khuavak mu ding uha; sihna gam ah a teeng mite tungah khuavak kitangsak zo hi.––Isaiah 9:2\n Mangmuhna 12\nDutch mi limsuaih siam Rembrandt (1606-1669) pen khuavak le aliim tawh kisai-in a tel pen dingin kiciamteh hi. The Adoration of the Shepherds cih lim sungah Bethlehem bawngbuk ii khuazinna, bawngkuang kiimah tuucing nih khukdin-in, adangte ahih leh agamla ah ding uh hi. Khatpa in meivak tawi-a, ahih hangin khuavak taktak ahih leh tua meivak pan hilo-in naungek Jesuh pan hi-a, ama kiim nai teng lawhphei sak hi.\nJesuh’ suahma kum 700 lai-in Isaiah in Israel-te hon dingpa a gen ciang: “Khuamial sunga om mite in khuavak mu ding uha; sihna gam ah a teeng mite tungah khuavak kitangsak zo hi. Eite-a ding naungeek khat hong kipia-a, eite tungah Tapa hong kipia zo hi” ci hi (Isa. 9:2,6).\nRembrandt’ suaih lim amute khepeuh i muh dan kibangkim lo ding a, ahi zongin tua lim a enkha khempeuh in tua bawngkuang kiim-ah a om tawh kibangin i tel hi. Eite in khukdin-in i bia hiam, a galkhat pan i en hiam, ahih keileh khuazing sung mah-ah omlai i hiam?\nChristmas in eite khuazing pan hong samkhia-in Khris khuavak eite lungsim sungah hong taangsak nuam hi.– David McCasland\nPasian’ itna a gaal pan i etna in\nLungdamna a va nawkkha bek i hi a;\nKhris’ ompihna i theih khak taktak ciang bekin,\nI khuazinna khempeuh khuavak hong suak hi.—Hess\nKhris sungah upna pen khuazing ah tuah ding hilo-a, khuavak sungah kalsuan ding hizaw hi.\nPosted on Friday, December 20, 2013by Siam Kim\nPasian’ min pen tausang muanhuai hi-a; thuman mite in beel uha, mun bit hi. – Paunak 18:10\n Mangmuhna 11\nAD1000 kiim a lokhote in galte hong kuan masiahsiah lo-ah giakin om uh hi. Galte’n do dingin a pai tak ciangin kulh tawh a umsa khuapite ah a innkuan-un va bel uh hi.\nCarcassonne khuapi pen akhang khangin bukna khuapi hi den hi. BC 500 kiim-a kilam hi-a, khuapi umna suangtumpite pen Romans , Gauls , Visigoths, Franks, le French galte panin kidalna hi gige hi. A muanhuaina le galvilna tausangpite in khua sunga beel mite ading bitna tampi pia hi.\nEi thu-um mite in zong, a nungta Pasian sungah bukna ding i mu hi. Paunak Lai Siangtho sungah: “Pasian’ min pen tausang muanhuai hi-a; thuman mite in beel uha, mun bit hi” (Pau. 18:10). “Pasian’ min” in Pasian’ hihna hi-a -- thumanna, vangliatna, le hehpihna tawh kidim hi. Munbit cih ciangin “lauhuaina tawh a kigamlatna mun” cihna hi.\nLauna i tuak khazel a, bukna ding mun i zongzel hi. Pawl khatte in sum le paai, meltheih cih bangte kiangah manawh uh hi. Ahi zongin Khris’ nungzuite in tuate sangin a muanhuai zaw mun i nei hi. Eite Pasian ii vangliatna le sep theihnate in lauhuaina namkim pan hong huzo hi. Kihtak ding gal peuh n a nei kha hiam? Pasian kiangah pai in, amah i bukna hi. Ama’ sung muanhuaina na ngah ding hi.––Dennis Fisher\nHaksatna ka tuah ciang,\nTuipi in hong nawk hun ciang,\nKa honpa ka zong dinga,\nKhris in ka bukna taktak hi. —Woodruff\nHun sia le pha-ah, Topa na bukna hisak in.\nTAPA HONG KIPIAZO\nPosted on Thursday, December 19, 2013by Siam Kim\nEite adingin naungeek khat hong suak-a, Tapa khat hong kipia hi.––Isaiah 9:6\n Jonah 1-4\n Mangmuhna 10\nHandel’ Messiah laphuah sungah ka deih penpen in “Ei ading naungek hong suak” cih pen ka deih hi. A sakkikna ah “Tapa pen ei hong kipia zo” cilailai hi. Tua kammalte pen Isaiah 9:6 sunga kila hi-a, “Eite ading naungeek hong suaka, Tapa khat hong kipia hi” kici hi. Handel in tua Tapa a min phatna tawh kidimsak a, nopci mahmah hi.\nThuciam Thak in tua Tapa pen kua hiam, cih hong telgen zaw hi. Luka 1 sungah, Mary kiang vantung mi khat hong kilang a, Khris-naungeek namli-in genkhia hi. Amah pen Mary’ tapa hi dinga mihing mah hi (1:31). Sangpen Pa’ Tapa zong ahih manin Pasian’ ta hi (1:32). David’ suan ahih manin kumpi nam hi (1:32). Pasian’ Tapa cih min phatna ngah ahih manin (1:35), Pa tawh za neihna kikim hi. Messiah ii zaneihna khempeuh Tapa ahihna tawh kiton-in ngahkhawm gai hi.\nTulai Christmas hunah Amah i biak ciangin, lungdamna le lamdangsakna tawh i lungsim kidimsak ni. Vanglian Pasian in na khempeuh ading a kicing, kisapna omlo a Tapa hong piakhin ta hi. Hong pai un, Amah bia ni!––Bill Crowder\nHi hi, hong hon ding Pa, Tu-in kong dawn uh hi,\nJesuh aw, Na min thang tawntung tahen;\nPa Pasian’ deih Thu, mibangin hong piang ta;\nVa bia ni, hong pai ta un, Khazih Topa. -- Wade\nPasian’ itna Bethlehem khua-ah mibang hong suak hi.\nHAWM KHIN TUANLO\nPosted on Wednesday, December 18, 2013by Siam Kim\nAmah in a dangtaak lungsimte lungkim sak-a, hoihna tawh kidimsak hi.––Late 107:9\n Mangmuhna 9\nKa tunu Julia in Uganda gam Busia ah tagah sang-ah tawmvei sung na va sem hi. Tua banga asep a tawpna lam ciangin, mangpha khak ding hun hong tungta hi. Sumaya a kici numeino nu pen hong dahmai keei a: “Zing ciang nang hong ciahsan ding, mai kaal ciang zong Siama dangte’n hong ciahsan lai ding” hong ci hi.\nTua bang a cih kawm-in tawmvei khit ciangin tua numeino nu in, “Ko bel hawm mahmah ding ka hi ve. Ahi zong no hong taisan tuanlo ding.” Julia zong thukim hi. Tua khit ciangin tua nu in: “Pasian, ko tawh hong omkhawm ding, ko hawm kisa kei nung” ci-in gen hi.\nEi le ei ki-en taktak lehang, i sunglam hawm theimawk hi. Mi tawh kipawlkhopna, itna, nu le pa vai, sum le paai, min le za, gualzawh nopna cihte i lunggulh ciangin, i lunggulh zah ngahlo i kisak hun tampi om hi. Van hoih, van manphate in i lunggulhna hong phulkhia sak theizel hi. Tuate i lunggulh hangin a taktak i ngah kha kei-a, akhem khat peuh i ngah thei zawsop hi. Tua zong sawtvei kimang tuanlo hi. C.S. Lewis in “I neih lian pen in kisapna hi” ci-ngiat hi.\nPasian adingin hong kibawl hi-a, a tawpna ciangin bangmah in hong lungkimsak zolo ding hi. Amah tawh lo-in, i lungsim hawm hi. Amah in i lungsim deihna teng hong cingsak zo bek hi (Late 107:9).–David Roper\nTopa, Nangma’ hoihna le itna tawh hong dim in.\nNang losiah lei le van-ah ka deih dang omlo hi.\nNanglo-in, bangmah ka hi kei uh hi.\nNang sungah lungdamna kicing ka muh manun lungdam ung.\nAmah kihello kilemna le nopna taktak Pasian nangawn in hong pia theilo ding hi. -- C.S. Lewis\nITNA LE THAPIAKNA\nPosted on Tuesday, December 17, 2013by Siam Kim\nTopa tungah ka lungdam hi... Pasian’ thu na zak ciil a kipan tuni dong thuman citak na hih man-un..–Filippi1:3,5\n Mangmuhna 8\nTagah nasep asem ka lawm kiang pan hih laikhak ka ngahkha ngei hi: “Zanni, ka zum sungah ka tut laitak, sual tungah mikte buai mahmah cih ka mu hi. Tua mikte nung ka zuihzuih leh, mik tulza tampite in ka zum innpi’ zuak teng nekhin mangta hi. Neek theih neek mawh teng ne uh hi. Ka nasemte khat in tua mikte notkhia khin hi kei leh, ka zum innpi pen patauh huai mahmah hi.”\nTua miksi tangthu hong genkhit ciangin ka lawm in, “Nang nasepte e leh, bang hiam?” ci-in hong dong hi. Khat veivei, nopsakna mun a taisante’ kiang panin thuhilhna le theihsakna i kisam hi. Pasian in nasep tuamtuam sem dingin hong sam a, pawlkhatte bang haksatna bekbek himai hi. Mikte neeksa zum innpi ah a kah ka lawm aa zong a baih hituanlo-a, min le za deihna tawh a sep hilo hi.\nAmah le thu-um mi tampite in i lungsim sungah Khris bek om-in, i nopsakna teng i nusiat ciang, eima’ santek panin Ama’ min a thangsakte i hihna kilang hi cih i phawktek hi. Filippi khuate’ panpihna tungtawnin Paul a nuntak mah bangin, eite zong kilawmtatna (Fil. 1:5), sum le paai (4:16), le kidon kikepna (4:18) te ah i kihuh thei hi. Pasian’ nasem dingin mundang a zuan mi khat tha i piak ciangin, amaute a sawlkhia Pasian a it taktak i hi ding hi.––Dave Branon\nTopa, lolai ah nasem tampi a kisam ahihna hong theisak in. Ka innkuan-un ka huh theih bangbang va huhin, thapiakna le huh piakna tawh apang ding hong huh in.\nMi’n hong it ding sangin i it ding; ngah ding sang piak ding; hong kisep ding sang va sepsak ding, cihte nuntakna ah vangliatna ahi hi.\nDec 15, 2013 Program\nPosted on Monday, December 16, 2013by Htaung Kyint\nPosted in Audio, Audio Sermons, Bible Study, News, Photo\nPosted on Monday, December 16, 2013by Siam Kim\nKei hangin a nuntakna a suplawh mi in nuntakna mu ding uh hi.\n Mangmuhna 7\nChicago gun pen adangte tawh kibanglo-in lehluan hi. Tua khua-a omte in niin buakna-in zang ahih manin engineer-te in tuma kum 100 lai-in a lehluansak ahi hi. Kisilna tui, awngtui, le set van tawh kisai niinte tua gun sungah hong luang a, Michigan bual tuipi sungah hong kikhol uh hi. Tua tui pen tua khua mite in ne ahih manin mi tampi in natlawh-in si uh hi. Tua bualtui sungah a lut loh nadingin, a ki-lehluansak ahi hi.\nJesuh’ nuntakzia i et ciangin, leitung mite’ mitmuh ah a leh gamtat peuh hithei hi. Minthang kumpi ahih manin zawngkhalna mun pan hong piang hi. Mi banga hong piang Pasian ahih manin mite’ mawhsakna thuak hi. Mawh baanglo mipa ahih manin singlamteh tungah mimawh bangin thuak hi. Ahi zongin Pa’ deihna bangin nungta tawntung hi (John 6:38).\nEite zong Khris’ nungzuite i hih manin, Jesuh’ lungsim le nuntakzia tawh i kizeem kul hi. Lehtat zong kisa mai thei hi. I galte thupha pia ding (Rom. 12:14), hauhna sangin Pasian’ thu zui ding (1 Tim. 6:6-9), thuak laitak lungdam ding (James 1:2) cihte pen leitungzia tawh kilehbulh hi. Ahi zongin Jesuh in, “Kei hangin a nuntakna a suplawh mi in nuntakna mu ding uh hi” (Matt. 16:25).\nNa nuntakna a lehlam aa nungta na kisak leh zong patau kei in. Pasian in na tuate khempeuh Ama’ minthan nading, le mainawtna dingin hong zang nuam hi.–Jennifer Benson Schuldt\nTopa ka Pasian, leitung tawh kilehbulh-in\nka gamtat zawh nading tha hong guan in.\nNang’ muhna pan a manlote ka pelh zawh nading,\nNang’ lungdam nading, le Na minthan nading hisak in.\nJesuh’ lungpuak le nuntakzia tawh i kizep ciangin,\nei’ nuntakna ah Ama’ ompihna alak i hihi.\nChristmas Omlo Kum\nPosted on Sunday, December 15, 2013by Siam Kim\nJoseph le anu in Jesuh’ kammal hangin lamdangsa uh hi.––Luka 2:33\n Mangmuhna 6\nTunung kumin Christmas hoh kibawl lo hiam, ka ci nuam phial hi. Ahang in, Missouri ah ciah ding cih ka geel uh hangin vuuk tamluatna hangin ka ciah theikei uh hi. Tua mun ah kumsim-in bawl theizel ka hih manun Minnesota dong bek kipai thei-a, tua pan Michigan ka zuankik leuleu uh hi.\nNipi ni khat ka pastor pa un thu hong hilh hi. Amah in, “Eite’ lam-et Christmas pen letsongte le innkuan kimuhkhop ding ciang bek ahihleh, i lam-etna ngiamlua hi. Tuate nop mahmah-in, zong lungdam huai mahmah a, ahi zongin Christmas pen Khris hong paina le hong gupkhiatna hizaw hi.”\nSimeon le Anna-te in naungek Jesuh amuh uh ciang Pasian’ hotkhiat lungdamna thu hangin nuampha mahmah uh hi (Luka 2:25-38). Messiah hong pai mateng nungta ding ci-a Kha Siangtho’ theihsak Simeon in naungek amuh ciang kiko a: “Nong hotkhiatna ka mit teekteekin ka mu hi” (tg. 30) ci hi. Meigong numei Anna in Pasian’ nasem-in a om kawm, Jesuh a muh ciangin, “Jerusalem a suahtak nading lam-enin a ngak mi khempeuh tungah hih naungek thu a gen hi” (tg. 38).\nChristmas hun laitakin thu hoihlo, hong nawngkaisak thu tampi omkha dinga, ahi zongin Jesuh le hong gupkhiatna in i dawnzia ding thu hoih hong musak hi.––Anne Cetas\nTua Christmas zing ni manpha hun in,\nKhris hong suah zawh kum tampi hita mahleh,\nMihingte in Topa bia ding uha,\nI honpa, Jesuh, Bethlehem naungek en ding uh hi.\nJesuh pen tua pawi i dawnna a bulpi hi tawntung hi.


timestamp: atn

url: =Teci le Tetti ~ Evan. Suangh Dal :: ZOMI DAILY\nposted on 28 April 2020 at 4:16 pm Lomkholna: Biakna, News, SuanghDal\nTeci pen Witness ci ni-in, Tetti pen Testimony ci-in khen dih ni ei. Tetti (Testemony) pen na mimal tuah khak thu hi-in, Teci (Witness) pen Lungdamna thu tawh kisai diak hi. Teci pen mitmuh cihna hi-in mi khat ahi tua Jesuh Khrih adingin teci panna hi-a, tetti pen mitmuh cihna pian mah hi-in ahi zongin nang mah le nang mah adinga kigenna ahi hi.\nTeci (Witness): Jesu Khris thokik hi cih tawh kisai ah Nungzuipite pen mitmuh tecite (Eye Witness) ahi uh hi. Khrih pen Pasian’ Tapa hi ci-a a nuntakpihte ii thuakna sisan pen Teci (witnessing) ahi hi. Teci cih pen Khrih adinga thuakna ahi hi.\nLungdamna thu lei mong dongah teci pang ding (Witnessing the Gospel). Khrih ading thu-um mimalte ii i gamtat pen a kisim thei laimal a kimu thei Teci ahih kul-a, tua mah bangin Pawlpi zong leitungah Khrih a kimuh theihna, Khrih a ki-up theihna, Khrih ading teci (Witness) ahi hi.\nTetti (Testemony): Thu-ummi khat in Jesu Khris Tanpa le Topa-in um-a i sanna tawh tui kiphumna pen tetti panna ahi hi. Tua pen Pawlpi le mipi’ theih-a i tetti panna teci hikhin hi. Na pianthakna tetti (Testemony) khatvei a pang khin na hi hi. Biakinn khawngah tetti panna i cih pen tuahkhak thu peuh, thupha sanna peuh eimau Pasian bek suahsuah thu genna peuh ding hi lo hi. Tetti pang nuam peuh ci-a hun mawk hon ding hi lo hi.\nPawlpi i cih pen mipi tawh Pasian biakna ahih manin mimal tetti pan kisam lo hi. Lungdamnathu Teci gen, thu ngen khawm la sa khawm, thuhilhna sermon ngai khawm ding hi bek hi. A pianthakna thu a gen nuam velvel a om leh minit 5 bang tomkimcing-a tetti panna bel kipia thei hi. Tua lo tulai tetti khaan, tetti pang cih mawkmawk pen Ciin le Zuih khat-in kinei mawkin zat loh zawk ding ahi hi. Biakpiakna nawngkai sak mahmah zaw thei hi.\nTeci cih le Tetti cih kibang lo hi. Thu-ummite pen biakinn sung bekah Teci kihi lo-a, i nisim nuntakna ah Teci a pangpang kihi zaw hi. Na mimal tuahkhak thupi nasak mahmah Pawlpi level a genkhiat kul na sak tetti ahih leh tua bel Syate le upate in ngaihsun-a piak theih ahi hi.\n“Na mimal-a na tuahkhak thu tetti panna (Testemony) pen Lungdamnathu hi lo hi” cih thu… Suangh Dal – Zomi Daily\nPrevious: Corona natna ~ Dr. Howard Mang\nNext: Numei khatin a lawmngaihpa ngai taktak ahihna a kilangsak thu (4)\nMalaysia, Johor ah Passenger 42 atuanna Bus khat mei kuanggawp, asi aliam omlo\nPupate kiukna Upadi ~ Thang Siangh\nLaphettoh ~ Hau Za Cin


url: =Eimi ten Social/Physical Distancing bawl ciat, nei ciat ni :: ZOMI DAILY\nposted on 31 May 2020 at 6:55 pm Lomkholna: News, Thomasmung, Zomi\nCOVID-19 Alert XVIII: Eimi ten Social/Physical Distancing bawl ciat, nei ciat ni\nEimi ten Social/ Physical Distancing kinei lo: Ei Zomite Pasian in hong kem bek bek hi kei le hang social/physical distancing kinei zolo cih kimukhia in natna i kilawh mang ding patauh huai mahmah hi. Live khawng i et ciang zong kimu pha diak hi. Zo ngeina ci in kikhop i bawl leh i kihawh ciang tukhawm tentan nuam lai bek thamlo in ki notset nuam tentan lai i hi hi.\nTua pen tu hun pai zia tawh kizui in lahuai mahmah aa, COVID-19 natna pen veng nai hetlo ahih lam tel ciat huai mahmah hi. Kuan natna nei cih kithei zolo i hih manin Nupa i hih nak kei leh kikhop i bawl, i kihawh i tutkhop ciang khat leh khat atawm pen Pi 3-6 (3-6 feet) kigamla/kihal in i tut ciat ding thupi mahmah hi. Ko omna DC Area sung Maryland state bangah 24 hours sung natna nei mi 1286 leh asi mi 36 kibeh lap to in sang mahmah lai hi.\nMaryland state ah bang mi 10 sangaa atam zaw kikhopna ki bawl thei nai lo aa, Biakinn sung (Church) kikhop zong hong kiphal nai lo ahi hi. Mangkang te paunak ah “Prevention is better than cure” a cih mah bangun Natna ngah ma kidal masak, kidawp masak ding thupi mahmah hi.\nUS gam ah COVID-19 natna atamna ahang khat in social/physical distancing nei zolo uh cih mukhia uh hi. Adiak diak in Mivom te lak ah kimukhia phadiak hi ci uh aa, US ah natna nei leh asi Mivom te tam pen pah uh hi. Tu in zong ei Zomite lakna tua thu te kimukhia khia ta ahih manin dah huai mahmah leh lahuai mahmah aa, pawlkhat te bang doctor ten quarantine bawl sak hi mah ta leh a vak vak, mi inn ahawh hawh kiom lai in la huai mahmah hi.\nMore: COVID-19 leh Lungsim damlo ~ Pau Khat Suan\nZani mahmah in zong USA ah COVID-19 hangaa asi mi Thein khat (100,000) val pha ta aa, natna ngah 1.7 million phata hi. US aom Zomite lakna zong COVID-19 natna ngah kitam tek tek ta ahih manin akua mapeuh i kidawp ciat ding leh Kumpi thukhun (guidelines) te i man ciat ding thupi mahmah aa, i innkuanpih tek i kep zawh nang hanciam tek ni. Topan i omna ciatna hong kem ta hen. Thomas On Sian Mung (Thomas Mung Guite) Washington DC May 28, 2020.\nPrevious: Nang le nang tha kipia in (Self Motivation) ~ Rev. Dr. Thuam Khan Thang\nNext: Zomite nuntakzia leh ngeina ~ Rev. Dr. Gin Khan Nang


url: =Athaulua mahmah Chinese khat lampi ah tukin, amathu in thozolo (Sengam ah mithauval tam) ~ ZD :: ZOMI DAILY\nAthaulua mahmah Chinese khat lampi ah tukin, amathu in thozolo (Sengam ah mithauval tam) ~ ZD\nposted on 14 February 2017 at 4:30 pm Lomkholna: China, News, Sawltak, World\nCentral China ah pasal agolkhia mahmahkhat lampi tungah tuk in, amathu in thokik zolo ciliang hi. Tuapa pen agihna Body Weight pen 220kg (ahih keileh Pound 485) tak hi a, mi 20 val in phonghuan ngeingai in nai 2 sungbang ahanciam mahmah uhhangin phongkhiazo mahmahlo cizen hi.\nAnunung ah Police Officers te’n cina damlo te zawnna Stretcher khattung ah hualphei masa uh a, tuakhit ciangin mi 10 valin domhuan ngeingai in phongkhiazopan ci’n Chutian Metropolis Daily te’n genkhia hi. Hih mithau mahmahpa pen kum 27 bek hipan a, Monday ni in Hebei Province, Wuhan khuasung aom zato ah akilak, acihlam ciangin lampitung ah atuk cihi.\nHihpa pen aneutung akipan thaungiat in, golpengpang hi. Abeisa kum 7 sungin thautektek in 220kg bang gikliangta hi. Amahzong Weight khiamding ci’n nung Senkumthak Lunar New Year akipan neklehdawn khiamgawp hi. Anekngei in anek nawnlo ciangin agilpi in thaulah leuleu in gilpi natna ngahlawh ahih manin zato ah akilak cihi.\nMonday ni in zato pan atuaklian hi a, innlam aciahna lamkal ah tukin athozolo cimawk hi.\nChina pen asawtlua nailo kumtawmkhat sungin mithau hongtam mahmah a, leitung ah mithau atampen in akigen US nangawn sangin China ah mithau tawmzawta hi ci’n Lancet Medical Journal te’n nungkum in pulakkhia uhhi.\nTua Report sungah China gambup ah mithauval Obese pasal bekbek 43,200,000 bang om ci a, Obese numei pen 46,400,000 tak om cihi. Leitungbup pasal mithauval khempeuh te ii 16.3% pen Sengam ah om cimawk hi. Leitungbup numei mithauval khempeuh te ii 12.4% zong China ah om ci’n Research abawlte’n pulak uhhi.\nBanghangin mithauval hizah in tamhiam cih aki kankhiat ciangin neklehdawn kidawmlo, cidamhuailo cih Poor Diet leh Exercise bawlngeilo cihte hang cimawk hi.\nWorld Obesity Federation te’nzong China pen 2025 kumciangin leitung ah naupang athauval Overweight Children atampen gam hiding hi ci’n nungkum in genkhia uhhi. 2025 kum ciangin China gambup ah khangno athauvallua mi 48.5 Million omding cizen a, tuapen Spain gambup ii mimal phazah Population buptawh kikimdekding cimawk hi.\nNidangin mithau khawng ki thupimuh, mihau sumneiding in ki tuak himahleh tuhun ciangin mithaulua te kipi etlo bekthamlo, ki neu etzaw tamai hi. ZD Sawltak #zomidaily\nPrevious: Taiwan gamsung ah Tour Bus kibung, mi 32 sikhin, 12 liamgawp ~ ZD\nNext: Rohingya te huhna piading Malaysia Tembaw Bangladesh tungta ~ ZD


url: =Politics tawh kisai thu (14) ~ Pau Sian Lian :: ZOMI DAILY\nposted on 23 May 2019 at 9:35 pm Lomkholna: Article, Pausianlian, Politics\n1. Politics pen a sung thugil taktak en lehang party vai, min le za vai, beh le phung vai ciang hi masa lo-in, Topa Zeisu gen “Mualtung Thuhilhna” (Sermon on the Mount) bangin daihna, kilemna le thuman thutak lunggulhna cih a kipan aki nenniam mizawng, daipam, numei naupangte zong thupit sakna hi masa zaw hi. Thuman thutak lunggulhte in hih politics gil taktak veilo in om theilo hi.\n2. Politics pen a thugil paipi (theory) a kikan teh thuk-in zai-a, mihingte khuasakzia le setkhuak pilnate huzapna tungtawn-in thu omzia kikhel den hi. Tua pimah politics hoih a neizo gamte pen gamhoih gamnuam hipah hi. Politics lam sinna a ultung sak minamte in hunsau ah mazang zaw veve uh-a, politics tuihual ah pehsiam zaw pahin, kikhelnate-ah luanglet lo takin paizia man tawh sawhkhawm theizaw uh hi.\n3. Politics pen gam le minamte ukin makaihna (governance) hi-a leitung bup ah a kicing khin sitset, puahbeh ding omnawn ngiatlo ki-ukna cih om theilo hi. Hih ki-ukna pen kizom in a luangden nasep (process) khat ahih manin mailam ah a hoih pen ding thute kankhol, mukhol thei (vision) in, tua dinmun tun nading mipihte kalsuanpih theihna pen politics siamna ahi hi.\n4. Politics pen Max Weber gendan ahih leh, “A kiciangtan sa gamhuang sung-a om mipite khuasakna ah thuneihna hawmna (distribution of power),” ahi hi. Mipih-te’ sunmangte tangtun sakzawh nading le mipihte hawmkik theih ding thuneihna (power) koi-ci ngah ding, cih thupi masa pen pah hi.\n5. Politics pen mimal khensatna (decision) tawh kihelna ahi hi. Thuneihna ki-innkholh cih omlo in thu neihna ngah nading midangte tawh kidem in hanciamna ahi hi. Tua ahih manin “kei thuthu” cih theih hilo-a, tangpi piak siah (tax) tawh kivak sung diak pen thuneihna hong ngahsak mipite’ sawl bang manding le mipi’ aw mah ultun sak det ding ahi hi.\n6. Politics pen thuneihna (power) tawh kilimzop ahih ziakin politics ah a kihel khin vette in khamtheih guihtheih zongsat (addict) bangin thuneihna duh ngaungau thei uh hi. Tua ahih manin mimal khat, kipawlna khatbek tungah thuneihna khempeuh bup-ap gaih ding pen lauhuai mahmah hi. Mark Twain in, “Naungekte tawdap khek zeel loh a phamawh bangin politiciante zong khek zeelzeel kul hi. A kulna ahang zong kibang hi,” na cihi.\n7. Politics pen lampi thak zon tawm, sial tawmna (entrepreneuship) namkhat ahih manin lampi kikhak in kidal keei tase mahleh tua sung pan lampi zonkhiat theih veve na ahi hi. U Win Tin in, “Aisa zong a pumpi sakin khauh mahmah tase leh mitvun (eyelid) neilo ahih manin a mit pen tho kang pehna tawh zong si thei hi,” na ci hi. Mipih tading sepnop takpi nak leh lampi na om hamtang veve hi.\n8. Politics pen gam vai kikhelna tuamtuamte tawh kizui in ngaihsutna thak neih ding kisam den hi. Peter Katzenstein genna-ah, “Politics i cihin ciantak-a kituat khol theilo (unpredictability) le a kician omlo (uncertainty) dinmun ahih manin politics kimawlna-ah kuama nial theih loh lampi man (rational) le kuama ngaihsut khak loh lampi hoih (innovative) tawh hong piang bangbang hunhoih hunphate zatsiamna (seize the moment) hi,” ci hi.\n9. Politics pen khuahun tawh kizui-in gamtat theihna (pragmatism) le vandek bangin deksiamna (negotiate, compromise) zong kisam hi. Ahi zongin dinpih thugil (principle) meel neilo-a dinmun laih kawikawi-te zong lauhuai mahmah hi. Gandhi in leitung-ah siatna a piangsak nam sagih-te lakah “Dinpih thugil neilo politics” cih zong khatin nahel hi.\n10. Politics pen kidemna pawi (game) ah kihelna hi-a, thapiak le panpih zong kisam napi a kimawl dingte ngiat zong thakhauh-in pilvang (qualify, smart) ding thupi zaw kan hi. Tua ahih manin a cidam lo (unfit) party-te hong bei ding-a, party thakthak zong hong piang thei lua hilel-in patauh huai khollo hi. Kimawlna ah a gualzo party, a muanhuai zawzaw party-te teeltheihna pen mipi-te’ hamphatna hizaw hi.\n11. Politics pen ei deih le ei huat partyte kikal panpihna le demna ahi hi. Ahi zongin a picing sa mipi (civilized citizens) te in party khat vai sang gambup vai, minam bup vai vei zawin, kidempih party te-in nahoih a sep leh theihpihna pia (recognize) uh a, ei panpih party te’ thanemna zong pumgup lo-in kipuahphatna in neizaw uh hi.\n12. Politics pen phatna le kona-te in a ngakkholh litletna hi-in, a kihel politiciante zong mihing hihna tawh a kicing sitset kuamah hong omlo hi. Sepna peuhah pum phatna le pum huatna omden ding ahih manin Harry Truman in, “Meisa na thuakzawh kei ding leh anbuk ah lut dah in,” acih mah bangin, hihteng ka thuak ngap takpi diam cih kidot tawm den kul hi.\n13. Politics pen thuakngam in kipumpiakna (sacrifice) ahih mah bangin a gah nek khak ciang zong limci phadiak pah hi. Kivak tawmna (profession) nam khatzong ahih manin khat veivei tangpi vai sang mimal ankuang vai khauhpai zaw thei hi. Tua ahih manin kivak tawm nading ciangtawh a patau lo mite, a pualam mite hong kihel uh teh politics taktak hong om zawsop thei hi. Thu nei ngeilo-te thukhual zawthei hi.\n14. Politics pen thubuaina le siatnate’ zungpi (roots of conflict) te zongin kankhiatna le tua zung hoihlohte long khia-in paihkhiatna ahi hi. Mailam ading khaici manpha vawhin posakna na zong ahi hi. Zung hoihlo te pan piangkhia a hiang, a gah (symptoms of disease) sat khiat thapaih ciang tawh politics siam kici theilo hi. Pau Sian Lian\nPrevious: USA, Indianapolis pan Pi Huai Go Lun (Tuikhal, kum 63) in hongnusia\nNext: USA, North Carolina pan Tg. Kham Za Thawn (Tonzang, kum 54) in hongnusia


url: =Zomi Community Canada Kumcin Khawmpi a (3) veina ah Tha Piak ding sapna :: ZOMI DAILY\nposted on 25 July 2015 at 4:07 pm Lomkholna: Mangkhup, News, Zomi\nNorth America sunga om Zomi khempeuh,\nCanada ah Zomi Innkuan kipawlna a om zawh a thum veina Kumcin ki khoppi pen anuaia hun geelna bangin ki nei ding ahih manin USA leh Canada gam sunga a om Zomi khempeuh in visa nget kullo ahih manin a lunglutte nong pai uh a, tha nong piak nadingun itna tawh kong sam uh hi.\nA ki bawl nading khua pen Toronto ahih manin a diakin Canada tawh gamgi ki nai sung a omte in tha nong piak nadingun kong sam uh hi. Tua hun sungah zong Leitungbup Zomi Innkuan(LZI) makaipipa Pu Go Sawm Khup zong Zinmangpi(Chief Guest) dinga kisam ahih manin a mah zong hong ki hel ding hi.\nTutung pen visa nget a kulna mun dang pan in kisam zo nailo ahih manin kamsiam bek in zong hong ki hel sak zo nailo suak phot ung. Ih khan tohna tawh ki zui-in mailamah a tangzai zaw in vaihawm to lai ding hi hang, hong thei siam un. Hong ki hel thei dinga hun gelna a neite in nong paima uh ni nih ni thum sungin a nuai a kong gelh uh makaite tungah nong zaksak kholh dingun hong thuum ung. Topa’n na maban dingte hong makaih ciat henla, a sawtlo in kimu ni.\nPawi bawlna ding Khua: Toronto\nZintun masak nading mun: Pa Mang Khan Khupte Inn\n1580 Major Oaks Road\nPickering, Ontario, L1X 2J7\nPawi bawl ding Zin tunni: July 31, 2015(Friday)\nKhawmpi hun: August 1 – 2, 2015 (Saturday and Sunday)\nZaksak nading makaite: Pa Thawng Za Thang Cell (647)404-2996 Home(416)546-2092\nPa Kam Za Mung………..Home(416)907-1032, Cell(416)897-5266\nPa Pau Khat Muang……..Cell (647)965-5712\nPa Mang Khan Khup…….Cell (416)875-8406\nZomi Community Canada taangin,\nPrevious: ZAM Thupuak :: 26 July 2015\nNext: No compromise!! ~ Francis Lamthang\nZomi te tung Topa hoih hi


url: =Pa Suan Pau (Hornbill Nursing Home) tawh kiholimna :: ZOMI DAILY\nposted on 26 December 2014 at 9:23 pm Lomkholna: Article, Interview, Zingsol\nZS: Pa Pau aw na sum bawl dan le sum bawl ciang kisam na sak pen hong gen ve?\nPA PAU: Gen ding bel tam peuh mah ven. A hi zong in ka thu gen na hang in mi khat peuh in na anasak khak ding pen hi ka ki dawp dawp. A taktak in ah sum bawl pai bawl tawh ki sai pen khantoh na in um pen ing. Tun kawl gam ah ei zomi Falam, Hakha, Mizo,Tedim cih te lak ah ko ii na sep suang bawl na tawh ki sai in India gam bang ah Pu a ki nei hi. Tua a hih ciang in sumbul bang pen hong muang te uh hong pia ziah ziah uh hi. Ei sumbul bek a ki zek hi peuh mah lo hi. Tua a hih ciang in thumann na in sumbul hi ka ci hi. Tu aa ka Pu neih pen uh bang ci leng ei mi khempeuh in Pu aa a neih uh hi. Aih hang in pawl khat in zawn lawh thei uh hi hi. Bang hang ciam cih leh ki thuman lo a hih ciang aa hi.\nNi dang in ah ih pu ih pa te in bang na gen hiam cih leh Nu le pa thu mang a nah lawh pek na ci uh hi. Tua a khiat na in ah I nu le I pa thu I man nak leh gual zawh na ki ngah cih thu hi mawk hi.Tua hi in bang om hiam cih leh a nu le a pa thu a mang mahmah mi khat pen koi koi ah a om zong in a tung aa te thu a mang ding hi pah hi. Khang no te in ah nu le pa thu man zawh na ding han ciam un.\nZS: I sep i bawlna te ah bang ci leng gual zawh na ki ngah in na um aa ?\nNa khat peuh peuh ah thu man ding , hang san ding, ci tak ding cih i neih nak leh bang bang i sem zong in ki gual zo ding hi cih pen kei upna hi.\nZS: Pa Pau aw, Khang no te a ding in deih sakna tawh na gen nop pi pen bang ai tam?\nPA PAU: I khangno lai mah in pil na zon ding thupi sa pen ing. Sum pen i khan tawn aa, a ki zong thei hi in ma te. Kei bang zong pilna nei lo in tan 9 khawng tawh sumbawl aa a ki leng khia ta hi.Ka sum zon ki pat taktak pen ka tan 7 kum hi in khualzin le sum zon thuah ing. Ni dang aa ka tuah thu te ka ngaih sut kik ciang ki hai lua mahmah a hih man in ah Pilna nei leng maw ka hih thei lai ding tam mah si in teh ci -ing.\nKei tua ci kha lo ka hih man in ah a phawk suak kai ve maw. Nei un cih hi lo zaw in ah neih loh peuh mah baih lo hi cih hi zaw.\nZS: Pa Pau aw, na neu lai aa na ngimna le tu lai tak aa na din mun a ki thuak hia?\nNeu lai khawng aa ki zawng lua a hih ciang aa hih ciang zong ki lung gulh ngam lo mai ai ve. Tang val cil lam in ah sing sui kai ve. Khat vei ka lawm pa khat tawh sing sui aa ka pai uh leh mun khat ah sikkang inn hi in ah inn za ki zut sit set a gol lual lo khat mu kai ve, tua inn pen hoih sa lua mah mah ee.Tua inn dan khat deih lua kaih ciang aa inn khat ai ding sing tawm cih bang cih bang aa a sem toto hi ing. Hih ciang ka tung toh pen Pasian in thupha hong pia ngiat aa a tuat hi ing. Pasian ma sak le hang a man ong om pih tawntung hi ei.\nZS:Pa Pau aw na khat peuh peuh i sep ciang in bang ci sep ding(om) ding pen thupi sa pen na hia?\nPA PAU: Kei muh na ah bel ki niam khiat ding pen thupi sa ing. Ei mihing te pen ki za lian thei zong ki kiam kik thei hi. I za liat laitak in ki hi sak kha leng I niam kik hun ciang in ki lam dangna om thei ai ve. Gengteh na in za lian mahmah na pi in ki niam khiat le hang pen I niam ciang in zong ki lam danna om tuan lo ding hi.\nZS: Pa Pau aw, na na sepna te ah ham satna, tuah siatna na tuah khak tampi om ding ci leng, tua bang in hamsatna na tuah ciang bang ci thalak kik le bang ci kan tan na hia?\nPA PAU: Ham satna, tuah siatna cih te i tuah ciang a Pasian’ lam pan in en leng bel Pasian deihna om hi ci ing. A lang khat pan in en le hang hih te pen i theih nai loh man,i ngaih sut khialh man, i pi cing nai loh man in a ki tuak in mu ing. Ham satna, tuah sitna te i tuak khak ciang in pilna theihna a ki lei lei hi cih pen ka san theih thu hi.\nZS: Hih ciang bang na tun zawh na ding in bang ii han ciamna te ong gen ve?\nPA PAU: Ko hun lai in pen Kuli van puak pen a thang mahmah ai ve. Saklam(India)gam lam ah kuli van pua ing. I puak khop ding khawng lei zawh tak teh Khauthoh tan (lei) ei mah mah in pau to . Tua khit ciang in singtang vak ong thang leu leu in ah singtang vak . Lusei gam , Meitei gam, Kalkatah, Delhi, Bombai cih te khang ah ki pai to maw. Pasian’hehpihna tawh Kala mi hau te khawng tawh ki thei ka in a mau huhna khawng mah tawh suang khawng ki lei ki zuak cih dan hi. 1984kum khawng in Singapore, Bangkok, Hongkong khawng ah suai la la in ah India ah zuak cih dan khawng hi. Sum khek lian bel 1990kum in ki pan in kum 21 kiim a pha ta hi. Ka khawl zawh kum khat khawng pha ding hi in Pasian in thupha hong pia in hih ciang a tung hi ing.\nZS: Pa Pau aw, tua leh ei mi sum bawl khang thak te tung ah hi ci leh cih na deih sakna ong gen ve?\nPA PAU: Mi hing pen koi ma peuh ah launa ki suanna cih a om loh na ding in i sep i bawl na peuh ah thuman in i sep ding. Bang sem in bang sem ken cih bel thei tuan kei ing. Aih hang in kumpi’ deih loh peuh mah i sep loh ding, tua hi leh lung muang tak in ki zin ki vak thei ding hi.\nZS: Hornbill Nursing Home tawh ki sai na ngimna nong gen thei dia?\nPA PAU: Leitung ah i hau zong, i pil zong in ah i ci dam kei leh bang mah ki sem zo lo hi. I gam ah cina khat om leh kawlpi ah ki lak suk hi. Sum bei pha tuam in i gam ah cina te a dam zawh na ding cih ngim na hi.\nZS: Leilum lam ah huang golpi khat zong nei cih na za ung, tua pen bang ding in na ngim ai hia?\nPA PAU: I Tedim gam ah zong singkung lopa om nawn mel lo a hih ciang aa guah tui hong man nawn mel lo hi. Mun dang teng a ban kei zong in hih huang kiim teng beek hoih zo ding cih na le a sem masa i om kei leh a nung zui om thei lo a hih man in ah pan himhim leng mi dang in zong ong hih ding cih ngimna hi.\nZS: I nutak khua sak zia ki niam lai a hih man in sing khawng mah ki phuk in mei aa ki zang lai ci leng sing ki phuk nawn lo in gam sa khawng a tamna ding, an huanna ding sing i zat loh na ding in nang ngaih sutna ong gen ve?\nPA PAU: Kei muh na ah bel sing a ki phuk nawn loh na ding i khaam zawh na ding in ah sing mun ah Longsa i zat theih ma siah hih kiim le pam kepna pen deih bang in ki gual zo lo ding hi cih pen kei upna hi. I Luatdaw te kiang ah zong i gam i lei i kep i zun na ding in sing mun ah Longsa i zat theihna ding kumpi te in ong gel sak kei leh piang lo ding hi. Tua hi in Kumpi te kiang ah ong pulak un la kumpi in kawlgam Namgim(Gas)te ong piak zawh le a hoih pen hi in ong piak zawh kei leh India pan in la phei in ah Tedim mah mah et teh tak in om masa leng cih gen ngei- ing.\nZS: Ei mi ki pawlna a hi GZA tung ah na muh na ong gen ve?\nPA PAU: Hoih mahmah sa ing. A hoih mahmah na ding in sep zawhna le thu manna ki sam in teh. Tua te a om kei leh bel hoih lo hi cihna hi pah in hi.\nZS: Zomi te i ki pum khat na ding in ah bang cih leng, koi ci pat leng hoih na sa aa ?\nPA PAU: I mawh na i khialna te Pasian’ tung le i khialna te tung ah i thuum ding. I khialna hang in i tuah thu pen Pasian’deihna hi ci ziau thei hi hang. Hih pen zong mawhna khat in tuat ing. Khat le khat Pasian um vive i hih man in ah mawh i ki mai sak ding.Pasian pen i deih na bang bang aa zang lo ding.\nZS: Pa Pau aw I zogam ii mai lam ah i khan tohna ding in bang na vei,na lung gulh pen aa leh?\nPA PAU: I zogam ah tu lai tak bang in a ki sam pen mei in mu ing. Mei ong hoih hi zen leh a ki sem thei ding na tam pi om hi. Mung dang khempeuh ah set tawh na ki sem in mei tawh a ki sem vive hi. Kawl gam sung khua pi te ah zong mei tawh na ki sem hi. Setzong tam pi tak a om na ding in a set a ki pei sak ding mei ki sam hi. Mei hoih hi leh ka sep nop tampi om maw hi.\nZS: Tua ci leng i mei a hoih na ding in ah bang ci kal suan huai na sa aa?\nPA PAU: Hih tawh ki sai in bel Mei zum na sem te tawh ki sai pen in um ing. I mei a hoih na ding in kumpi te tung ah i nget ding ki sam hi. I ki sap te i ki sap bang in i lak ding, i thu man ding ki sam sa ing.\nKhang thak te in mi thu man te na pan pih na ding uh ong han thawn nuam mahmah ing.\nZS: Mei a hoih na ding in zalui ah tui a tam lut na ding Haiciin pan tui lak a ki lak vai ee leh nang theih na ong gen ve?\nPA PAU: Haiciin tui pen la ding in ah tengki ah beh lam ding, tua hi leh tui tam tuam mahmah ding cih tawh a ki sem hi.Tua aa ding in zong va en ngei ngai kai ve vua , haiciin ah pen tui zong tam mahmah ai ve. Tua aih ciang aa tui pen lak ding aa ki vai hawm ai ve, aih hang in ah haiciin le tengki ki kal pen Ken tam mah mah hi.\nTua pen ki sem ve hi, tua lai tak in kumpi lam pan Buihamu pa in ah hih tui lak na ah no a lang ko a lang ong ci in ah na sep na uh ong lak un a cih ciang in a mau i lah ding ci in a hi thei bang lel khat aa ki bawl in Tengki ciang tui bel ki tung sak hi. Tua ong cih sa pen a nung ciang ong huh lo ziau mawk hi. Tua aih ciang aa ei le ei mah ki pan pha vet ni ci in gam dang khawng ah huhna ki ngen hi. Tua sum te tawh ki bawl bawl hi. Khua hun siat na tawh men ong cim in ah tui lakna zawi teng ong cim aih ciang aa gual zawhna a ki ngah zo nai lo suak hi. Men cipna mun te ah Pipe khawng tawh ki peh ai ve tua te na ngawn zong a gei teng a cip ciang in ki sia kik zel hi.\nPrevious: Annek khit ciang pelhding gamtatzia te\nNext: A kidanglo Itna ~ Dr. Nang Khan Lian


url: =Kumpi Hezekiah in a zak ciangin dahin ama puante balkek a, Topa} innsungah a pai hi.\nTua ciangin amah in innsung saipa Eliakim, lai-atpa Shebna, leh siampi khangham teng dahna limin puanhampi silh kawmin Amoz tapa kamsangpa Isaiah kiangah a sawl hi.\nAmaute in Isaiah kiangah, "Hezekiah in, Tuni pen lungkham ni, tai ngah ni, mindai ni ahi hi. Naungek a suah hun tung napi-in a hingkhia zolo nupi tawh i kibang hi.\nA nungta Pasian a zahko dingin ama topa, Assiria kumpipa in a sawl a ulianpa thugente, Topa na Pasian in za hen la, tua bang thu a gente gim pia ta hen. Tua ahih ciangin a omlai i mite-a dingin thu ngen in, ci hi," ci-in a gen uh hi.\nKumpi Hezekiah nasemte Isaiah kiangah a tun uh ciangin\nIsaiah in amaute tungah, "Na topa uh kiangah, Topa in hih bangin ci hi: Assiria kumpipa nasemte in keimah a hong simmawhna na zaksa uh thute hangin lau kei un.\nEn un, amah in kam lengsawn khat za-in ama gamah a ciahkikna ding lungsim ka guan ding a, ama gamsungah namsau tawh amah ka tuksak ding hi, ci-in gen un," a ci hi.\nTua ciangin a ulianpa ciahkik a, Assiria kumpipa in Libnah khua a simna-ah a va pai hi. Bang hang hiam cih leh kumpipa in Lakhish khua a nusiat khitna thu zazo ahih manin tua lai a va zuanpah ahi hi.\nTu-in, Ethiopia kumpi Tirhakah in Assiria gam a sim dingin Egypt galkap honpi tawh a hong kuanna thu Assiria mite in a za uh hi. Hih thu a zak ciangin Assiria kumpipa in Hezekiah kiangah kamtaite sawl a,\n"Judah kumpi Hezekiah kiangah hih bangin gen un: Assiria kumpipa khutsungah Jerusalem kipialo ding hi, ci-a thu hong ciam na suan Pasian khemsa-in om kei in.\nEn in, Assiria kumpite in gam khempeuhah a bawlna, a suksiatmang khitna na zazo hi. Nang hong kisuaktasak tuan ding ahi hiam?\nKa pu ka pate un a suksiat minamte, Gozan minam, Haran minam, Rezef minamte, leh Telassar khua-a om Eden mite pen amau pasian-te in honkhiazo ahi hiam?\nHamath kumpipa, Arpad kumpipa, Sefarvaim khuapi kumpipa, Hena kumpipa ahih kei leh Ivvah kumpipate koi-ah om ahi hiam? va ci un," ci-in a gen hi.\nHezekiah in kamtaite tung panin a lai puak uh sangin, a lai a sim hi. Topa} inn-ah Hezekiah paito-in, Topa} mai-ah a lai a zal hi.\nHezekiah in Topa} tungah thu ngenin,\n"Vanglian Topa}, Israel-te Pasian, Kherub-te tunga a tupa aw, nangmah bek, leitung kumpi gam khempeuhte Pasian na hi hi. Nangmah in vantung leh leitung na bawl khin hi.\nTopa aw, na bil hong ngat in la hong za in. Topa aw, na mit hak in la hong mu in. Sennakherib in a nungta Pasian a zahkona, hong khak hih thute khempeuh za in.\nTopa aw, Assiria kumpite in mi khempeuh leh a gam khempeuh susiamang khin taktak a,\namaute pasian-te pen meikhuk sungah paihsak khin hi. Bang hang hiam cih leh tuate pen pasian hiloin mite khut tawh a kibawl sing leh suangte ahi uh hi. Tua ahih ciangin tuate kisusia hi.\nTua ahih ciangin Topa kote Pasian aw, nang bek Topa na hihna thu leitung kumpi gam khempeuh in a theihna dingin, tu-in ama khutsung panin kote hong honkhia in," a ci hi.\nTua ahih ciangin Amoz tapa Isaiah in Hezekiah tungah thu puak a, "Israel-te Pasian, Topa in hih bangin ci hi: Nang in Assiria kumpipa Sennakherib tawh kisai thu, kei kiangah thu hong ngen khin na hih ciangin,\namah tawh kisai-in Topa} thugen hih bang ahi hi: Sennakherib aw, Jerusalem mite in nang hong simmawhin hong zahko uh hi. Jerusalem mite in na nungah a lu hong peisan lel uh hi.\nNang in kua zahko-in kua a simmawh na hi hiam? Nang in kua tungah na aw sangsakin kiphasak na hi hiam? Israel-te Siangtho Pa, kei tungah a hong tuaci na hi hi.\nNangmah in na nasempa zangin Topa na zahko a, Lebanon mual dong pek, mual sangte tungah ka leeng tampite tawh ka pai khin hi. Taamtak sing a sangpente, taksing hoihpente ka phuk khin hi. A sangpen mun, tulak a thukpenna munah ka pai khin hi.\nTuikhuk to-in tui ka dawn a, Egypt luituite khempeuh ka galkapte khenuai tawh ka keusak hi, na ci hi.\n"Sawt peka kipan ka ngaihsutsa ahih lamtak za ngei nailo na hi hiam? Nang in khuapi muanhuaite susia gawpin ninbulomtang na suahsakna ding, a sunga teng mite a thahatna uh bei-in, lungkia-in a ommawkna ding, amaute pen lolai-a om kungnote leh lopa ngekte, innkhum zangah a po, a khankhit ma-in a keutum lopate tawh a kibatna ding, tu-in ka tunsak ding thute pen tanglai pek panin ka ngaihsutsa thu ahi hi.\n"Na omna mun, na vaksuk na vaktohna leh keima tungah na hehna ka thei hi.\nKeima tungah nang hehin, na kiphatsakna thu keima tungah a thu hong tung ahih manin, na nakah sikkawi bulhin, na kamah kamkaih hong bulhin, nong kuanna lampi lam mahah nang kong ciahkiksak ding hi, ci hi.\n"Nang Hezekiah-a dingin hih in lim hong hi ding hi: Tu kumin anli pote na ne ding uh a, a kum nihna ciangin tua bangmahin a pote na ne leuleu ding uh hi. A kum thumna ciangin khai tuhin an na la ding uh a, leenggui suanin a gah na ne ding uh hi.\nTua ciangin, Judah minam sung panin a suaktalai mite in singkung bangin zung khasuk kikin, gah na gahto kik ding uh hi.\nBang hang hiam cih leh a omlaite, Jerusalem pan ahi zongin a suakta teng, Zion Mual panin ahi zongin paikhia ding uh hi. Vanglian Topa} deihluatna in hih thu hong tungsak ding hi.\n"Tua ahih ciangin Assiria kumpipa tawh kisai-in Topa in hih bangin ci hi: Hih khuapi sungah amah hong pailo ding a, thaltang zong lawnlo ding hi. Lum tawh hong pailo ding a, galsimna ding panmun zong hong bawllo ding hi.\nHong kuanna lampi mahah amah ciahkik ding a, hih khuapi sungah hong pailo ding hi, Topa in ci hi.\nBang hang hiam cih leh keimah leh ka nasempa David ka khualna-in hih khuapi a suahtakna dingin ka hu ding hi," a ci hi.\nTua ciangin Topa} vantung mi kuankhia-in Assiria mite giahphualah mihing tul za leh tul sawmgiat leh tul nga a that hi. Zingsangin mite a thawh ciangin hihte khempeuh misi luang bekbek na hi hi.\nTua ciangin Assiria kumpipa Sennakherib taikhia a, a inn-ah ciahin Nineveh khua-ah a teng hi.\nAmah in ama pasian Nisrok inn-ah bia-in a om laitakin, ama tate Adrammelek leh Sharezer in namsau tawh amah that uh a, Ararat gamah a tai uh hi. Tua ciangin a tapa Esarhaddon in ama tangin a uk hi.


url: =Zomi kahihman ka angtanna ~ CS Khai :: ZOMI DAILY\nposted on 16 July 2016 at 7:00 am Lomkholna: Article, CSKhai\nThu patna: Leitungah minam le kampau gen zawhlohin tam a, tua minam leh kampau tampite sungpanin, Zomi in hong bawlin Zogam ah hong piangsak a, Zokam hong pausak Pasian tungah lungdamna ka ko masa hi.\n1. Zogam Ah Ka Pianna Hangin Ka Angtanna\nLeitungah gam tampi om a, tua gamte sungpanin Zogamah ka pian khakmanin ka angtang hi. Zomi hi napi in Zogam ah a suaklo le a khang khialo te in, Zomi hihna le Zogam a nopna taktak thei kha lo, ciam kha taktak lo uh hi. A hi zongin nu le pa, le midang te tungpanin Zomi le Zogam thu kigen te theithei khasam uh hi. Mi pawlkhatte in Kawlgamah, Zogamah ka piankhak kamsia lua ing ci a, a gen, ih za thei zel hi. A hangin Zogam ah leisung sumpiang omlo a, annek tuidawn nangawn kham khopding Zogam leitangin hongpia zolo hi.\nTua ban ah mual le guamtawh kidim a hihman in kizopna ding zong haksa a, khua khat leh khat kikal khe tawh ki pai ngekngek lai hi, nuntak khuasakna haksa hi, ih ci hi. A hi zong in mailam ah Zogam pen tua bang hong hi nawnlo ding hi. Zogam a hoihlo hi lo a, a ki puahnailoh man in, a hoihlo le a nuamlo tawh a kibang lai ahihi. Zogam a nopdan ding le a hoih danding ka mit kha in a mu hi.\nA beisa April 1-3 sung Germany gampanin Switzerland gam, France (Piancit/tit) gam ka va zin kha hi. Switzerland gam ka zit kawikawi ciangin Zogam tawh a kibatna muntampi ka mu hi. Gentehna in Matterhorn kici mual khat om a, tua mualpen Switzerland gam khanglam a om mualte lak pan in a sang penpen a hihi. Thangmual, Lentangmualte tawh kibanga, mual le guam tampi om hina pi-in limtak in kipuah a hihmanin etlawm mahmah hi.\nMunsia leh mun hoihlo a bang Matterhorn mualbul ah Meilengte manlah lua kisai in taizauzau zawzen phet uh hi. Lamdang ka sa hi. Lungsim sungah hong kilo thu in Zogam ah Car (Mawtaw) bek hiloin, meileng nangawn a pai thei ding ahih lam ka phawk hi. Thangmualdung, Lentang mualdungte ah zong tua bangin a hi theilua ding ahih lam ka phawk thak hi. Kham le zaang, mual le guam ki deidanna cih bang mahmah ki mu khalo a, mun khempeuh et lawm mahmah hi.\nKum 2006-2007 sung Holland gam (Netherlands) ah sang ka kah sungin Holland mite nasepnate, tuikhang in mi tampi nuntakna le inn le lo tampi a suksiat nungin, tui lauhuaina pan in a suahtak na ding un, a gam uh a bawlzia te uh ka mu kawikawi hi. A gam uh puah lua kisa: “God created the rest of the world, but we made Holland” ci uh hi. Pasian in leitung khempeuh bawla, ko kahih uhleh Holland gam ka bawl uh hi ci uh hi. Holland mite in a gam uh a puah uh sangin Swiss mite in a gam uh a puahna uh le, mual le guampipi te kantanin meileng te a taiziahziahna, mun khempeuh a etlawm theithei dingin a bawlna uh ka muh ciangin lamdang sakna thu gen loin ka om thei kei hi.\nHih bang thu te ka ngaih sutciang in Zogam zong nikhat niciang in gam hoih, gam nuam hong suak ding, mual le guam ci teng kipuah ding a, mualsangte ki zalhtam in, guam lianpipi te hong ki vuk ding hi. Tua ciangin munsia khat zong om nawnlo ding a, munval le mival cihbang om nawnlo ding hi. Khua a khaal hangin Zogam ah Aircon kisam lo a, phalbi ciangin zong Heater (Heizung) kisam se lo hi. Tua hi a, khuahun nuam in, huihsiangtho, tuisiangtho leh, munsiangtho a hi Zogam ah ka pian khak manin ka angtang mahmah hi.\n2. Zogam ah Leisung Sumpiang A Omloh Manin Ka Lungdamna\nKawlgam sung a om State leh Divisionte tawh enkaak leng Zogam ah annek tuidawn ding a kicin loh banah Leisung sumpiang bangmah ih nei kei hi. Tua manin sum le paai, neih le lam ah state dang te sangin ki zawngzaw tham hi. Zogam ah nuntakna cingkhop dingin a piang bangmah omlo a hih manin Zomite in Pilna hanciam in zonpi in ki zong hi. Kawlgam sungah , minam le mimal tawh tuat leng laisiam a tampen Zomite ih hi uh hi. Zogam ah bangmah pianglo a hihman in Zomite in Pilna sinding ki thupisak a, sangkah in pilna ngah nading ahih nak leh nu le pate in, vokkuangkhup liangin tate pilna dingin sum leitawi in hong pantah uh hi.\nNeih le lamte hong kiguksak theia, mitphiat kalsungin maimang in vut le vai suakthei lai hi. Pilna ahihleh kua mahin hong guksak theilo a, bektham lohin, mailam ading in lametna hongguan hi. Zogam sungah neih leh lam, leisung sumpiang bangmah neita kei le hang, Pasia hongpiak Khuak ih nei hi. Minam dangte thatang , neih le lam tawh ih zo ngeikei ding hi. Eite sangin tamzaw uh a, neih le lam kicing in neizaw mah lai uh hi. Tua a hihmanin Pasian hongpiak ih KHUAK Zomite in limzat mahmah ding hi hang. Zomi khang masate in Pilna thupisak in, na hanciam pha mahmah uh a hih manin, Zomite sungah mipil, milian tampi ih nei hi.\nAmau te hangin ih maitaang a, mailam a ding lametna hongpia to zeluh ahih manin , Zogam ah leisung sumpiang ih neih loh hangin Zomi mipil le miliante hangin lungdam huai mahmah hi. Khangmasa ten Pilna a hahkat mah bangun tulai khangthak te in Pilna mah ih thupitsak ding a hihi. Zogam ah Kham le Ngun neilo hi hang. Zogam ah Kham le Ngunte pianglo a hihmanin, Pasian hogpiak, ih Khuakte Khamkhuuk hisak ding hi hang. Kua mahin hong guksak zolo ding hi.\n3. Zogam Khuata Panin A Khangkhia Ka Hihna Hangin Ka Lungdamna\nKhuata pan in khangkhia mi ka hih manin gentheihna namcin ka tuak hi. Sum le paai haksatna, pilna le siamna lamah mite phakzawhlohna, a ki genkhia theilo maizumna tamveipi ka tuak ngei hi. Khatveivei mihing lungsim tawh ka ngaihsut ciangin ka sihnop hun tamveipi a om thei hi. Nuntak khuasak, silh le ten, annek tuidawn haksa hi. Mite vanleng, mawtaw cihbang tawh khualzin in a a om laitak un gamsung khualzinna ah khe ki zang a, khatveivei zanpuan le lukham cih te zong omse lo in, lamkal ah suangtum peuh Jacob bangin lukham in om hun tamveipi om a, a hi zongin mang hoih ki man veve hi.\nA haksat laitakin, a haksat hangin, hihte in tulaitak le mailam nuntaak khuasakna a dingin tampi hong huh a hihna ka phawk hi. MIT, Insein ah sang ka kaih lai-in, zingsang sim in Besan meh ki ne den hi. Kum 3, 4 bang besan meh nek hi mawk ahih manin lawmdangte in cimtak in, bemeh ki gen leh a luaksuak pawlkhat bang om thei lai hi. Mehdang khatpeuh leilo in an ne theilo uh a, mehdang aom kei leh gilkialkial den cihna hi mai hi.\nGen theihna khuata pan in a khangkhia ka hih man in, lupna nuamta kei leh ka ih muthei a, meh limta kei leh ka gilvah dong, an ka nezo veve hi. Hih te in, Pasian na sepna leh ka kalsuan na ah tamveipitak hong huh uh hi. Lupna nop loh manin mite tamveipi ih mu theilo in a om laitak in, kei khuaphawk lo zah dongin nuamsa in ka ih mu theia, meh limloh manin, mite gilkial in a om laitak in, Lungnuam takin ka sep, ka bawldingte ka zom thei hi.\nTu in Pasian hehpihna tawh gamsung, gampua ah ka zin kawikawi thei a, khuata nuntakna sangin a haksa zaw tam nawnlo ahih manin, ka omom na mun nuam ka sa thei ta hi. Kei mahbang a, nuntakna haksa le, khuata nuntak a sin khate a ding in, mannei leh manpha phadiak dingin lamen ka hih man in hi bangin lai hong gelh ka hihi. Ih tuak khak thu haksate Pasian hong taat taatna hi lo hi kua in ci thei ding hiam?\nKhuapi sungah ih teeng a, khuata ah ih teng zongin, Kawlgam, vaigam ah ih tenga, nisuah nitumna gam ah ih teng zong in, ih omom na mun ah eitawh kituak in haksatna hong tung veve dinga, tua bang hunciangin ih haksatnate a pha lamin lathei hi leng tuate in ih masuan a dingin a hoihzaw le a phazaw lametna hong guan thei dingin ka lamen hi.\n4. Mun le Gamte Sangin Amite Thupi Masazaw A Hihlam Phawkhuai\nAbraham le Lot , Pasian in Thupha pia aa a neihsa uh ganhing te a dingin mun ki cingzo nawnlo hi. Tua banah Abraham gancingte leh Lot gancingte ki tawng thei zelzel uh hi. Khatvei Abraham in, Lot kiang ah, hi bang in ci hi. ‘’ Pasian hongpiaksa ganno te kicing ta a, a maute a ding in mun kicing zo nawnlo a hihmanin, ih ki khen kulta ding hi. Nang veilam na lak leh, ken taklam ka lading hi’’ ci hi. Lot zong khuadak pah tieuteu in Leitanghoihna, gam hoihna Jordan gun kuam khempeuh hong teel hi. Abraham in a hih leh Lot telloh na mun sehnel gam, gam hoihlohna mun, Canaan gam ah hong teng hi.\nLot in a leitung mittawh a muh, nuntakna nuamding, leihoih le mun hoihna gam a hong teel ahihi. A teel mahbangin Jordan gunkuam a teng mite in neihleh lam kicingtakin nei uh a, nuamsa thei mahmah uh hi. Mite in zu le sa nein, paaktat in, a ut bang un gam ta uh hi. Pasian hehna hongtung a, Sodom le Gomorrah meitawh haltum hong hi ta hi. Lot in apahtak, a kisak theihpi gamnuam, hauhna gam pen Kaat leh meikuang tawh kidim in hong kangtum ta hi. Vut le vaai suakkhin ta hi.\nAbraham in a hih leh, sehnel gamah a teen hangin, a omom na munah Pasianin thupha pia ahihmanin, tuiphulloh na ding mun pan in tui hongphula, sehnelgam pen lonona gam Pasian in suaksak hi. Sehnelgam Pasianin niimsak dildial lel hi. Hih laiah a ki muhthei thu in, a ki muthei gam hoih sangin a ki mu theilo thupha a thupit zawk na ih mu hi.\nZogam ah ih om zongin Pasian in thupha hongpia nuam peuh leh ih gam zong hong niim kik thei a, sehnel gam ah siktui hong phul khia thei a hih lam phawk ni. A thupi pen in koi gam, koi mun ah ih om zong in Pasian thupha a ngah mi hihding a kisam a hihi. Ih omom na munah Thupha ngah ih hih nak leh, sehnel gam ah ih om zongin Pasian in ih nuntak na ding hong na vaihawm veve ding hi.\nGam thupi USA, Europe gam le gamtuamtuamte ih tung zo keizong in ih omna mun ah Pasian thupha sang ih suah theihna ding in Pasian maipha zon tawntungding mangngilh kei ni. Ih Pasian pen Dollar Pasian bek hilo in, Kyats Pasian, Rupees Pasian ahihna zong phawk tawntungni. Gamsung ah nuntakna bangzahtak in a haksa zong in gilpi a bawlpa in asung a, a ki koihding tavuan lak zawh ngap, a hihman in, a bawl ahihhi. Tua hi a, mun le gamte thupi masa zawlo in, ei mihingte mahmah Thuphasang ih suakding a thupi penpen ahihi.\n5. Khan Tui Luanzia Et Theihding A Ki Sapna\nGam le lei, minam itna tawh kisai in mipil ten muhzia tuamtuam na nei uh hi. Zonet sungah zong muhzia tuamtuam ih sim khinta hi. Itna ih cih in, a genhak mahmah le a tel hak mahmah thu ah hi. Zogam ah teenloh man le Zomite teenpih loh (zi le pasal) manin Zomite le Zogam itlo ki ci thei tuanlo ding hi.\nMipawl khatte Zomite teenpih lo in, Zogam ah a teenloh hangin, Zomite a teenpih le Zogam a teeng mitampi te sangin Zomi le Zogam a it zaw tham tampi a om dinglam phawk huai kha ding hi. Globalization hangin leitung ki khel a, globalization in nopna le haksatna hong tunpih hi. Zomite bek hilo in leitungah minam tuamtuam te zong gam khat pan gam khatah nuntakna ding zongin lal kawikawi uh hi.\nGlobalization ih hong sukkhakna hang ahihi. Globalization khantuiluan in leitung muntuamtuam bek hilo in Zogam le Zomite zong hong nawkkha in hong zaapkha hi. Hih a khauh mahmah tuihualpi ih nansawm hangin ih nang zo kei ding a, saipi khuasung ah pai a,uite in a noh hangin phamawhsalo, awlmawh selo in, a ma thu in a pai hiathiat tawh ki bang lel kha ding hi.\nTua a hih man in Globalization tuihualpi nan sawm lo in, bang ci leng hih tuihualpi sungah nungta thei veve dinga, hih tuihualpi tawh bang cih tonkhop thei ding cih ngaihsut huai dingin ka um hi. ‘Rev. Dr. Pum Za Thang in a laigelhna khatah, ‘’ Haksatna sam tawm kei in, a hi zongin a ma thu in hong tun leh, tua haksatna tawh om khop theihding kisin in‘‘ ci hi.\nZomite ih thupitnak leh koimun, koigam ah ih om zongin, Zogam a thupi ding, hong hi lel ding hi. Zogam ngaipipi le, khenglah pipi mah in Zogam pan a ki lallal hong suak ta hi. Khasiat huai in zong dahhuai mahmah hi. Kawlte paunak khat ah ‘’Kuh wuanna kube tihde’’. Ei gilnat eibek in ih thei hi’’ ci hi. Hi thei hi leh u le nau, nu le pate tawh ih gamah nuamtak in teengkhawm in, zingvai, nitakvai hawm khop theih a lunggulhlo kuamah omlo dinghi.\nA hi zongin u le naute tawh teng khawm a, annek tuidawnding, zingan, nitak an takpi ding neilo a, om khawm liailuai a, nek le dawn haksatna hangin u le nau takpi ki tawngtawng a, ih om sangin lono na munah a pai zo ih om zong a hoihpen ahihloh hangin the second best hong hiveve ding in ka ngaih sun hi.\nZomi khempeuh in nu le pa, u le nau, Zogam le Zolei a itlo, a ngai lo kua mah omlo ding hi. Itna le ngaihna lahsiamdan a kibanglo hi lel ding hi. India le Sente in gamtuamtuam ah sum le paai zon cihtak in zong uh a, a ngah uh sum le paaite a gam uh ah zangkik uh a hih manin khantoh lawh uh hi. Israel te in leitung gam tuamtuam ah a ki theihthang uh hangin Israel gam phattuamna ding nasep khawltuanlo uh ahih manin, gamneu no khat ahih hangin, a veng a paamte un zo zolo uh hi.\nA gam a lei uh khual in panpih tangtang uh a, mite simmawh, zawhthawh dingin omlo uh hi. Tua mah bangin Zomite zong koimun, koigam ah omta leng Zomi le Zomgam it in, phatuam ngaihtakin ih sep theihna munciat panin nasemte ih hihman in, Zomi ka hihna hangin ka angtang a, Zomi a hongbawl Pasian tungah kalung akim hi. CSKhai, Bochum, Germany\nPrevious: Zomi Sonnet: Mi Lawhcingte ~ Thawnpu\nNext: The World Trade Centre 9/11 ~ Thang Lam Tuang\nPate Ni maw “Papite Ni”? ~ Hau Za Cin\nA kileek kim tawikhaina ~ Rev. Khup Za Go


url: =Covid-19 tawh kisai mipi te tungah theihsakna :: ZOMI DAILY\nposted on 10 April 2020 at 2:15 pm Lomkholna: News, Zomi\nTuhun tulaitakin leitung gambupin a buaipih mahmah thu in Sen gam, Wuhan khuapi panin a hong kipankhia CORONA virus natna ahihi. Tua natna hangin mi tampi in sih lawhkhin hi. Tua natna i gam zong hongtung ta cih thu ki za ahihmanin a kua mapeuh i kidop ciat nadingin i ki za sak hi.\nLeitung zatui lam mipilte in a damsak nading leh a dal nading zatui hahkat takin azonzon uh hangin tuni ciangdong muzo nailo uh hi. Covid 19 natna pen a zawdiakin natna laigil nei in a thahat lo mite leh kum u ham pumpi thuakzawhna a hat nawnlo mite in thuak haksa sadiak uh hi ki ci hi.\nTua ahihmanin pumpi thuakzawhna a hat theih nadingin tha a om, a limci mehtehmehgah tuamtuamte hoihtakin nek ding ki sampha mahmah hi. Hih natna i ngahloh nadingin zato lamte leh kumpi lam thuneite thupiak leh thukhunte hoihtak leh mantakin i zuih ding i ki hanthawn nuam hi.\nZato lam leh kumpi lam thuneite ii thupiak leh thukhunte pen Lift Fund te huhna tawh CORAD zumin kong tangko khia uhhi.\n1. Corona virus natna pan kidal theih nangin ki kepzia dingtawh kisai mipite theih huai thute;\nMi khat leh khat kinailua loin omna in Covid 19 natna a ki lawhloh nadingin a hoihpen kidal kholhna ahihi. Covid19 natna a kilawhloh nadingin ahithei zahin mipi omkhopna pel ding hi.\nA hithei zahin ih innsung ciatah om ding hi. Mipi omkhopna pawite bawllo phot ding hi. Mi- inn ah hawh suk/to selo ding hi. Khat le khat Pi (3) peuhmah kihalin om ding hi. Innsung bek ah om ding hi. Mi tam tawh ki sukha loin ei inn sungah omleng kilawh lo pen hi.\nA kisam vanlenate lei ding cihbang ahizongin , pel mawh in paikhiat akul leh khat kia pai in lei ding hi. Ih pumpi aki gamlat hangin lungsim kinai natawh covid-19 natna dal khawm ciat ni.\n2. Khut hoihtakin sil pahpah ding.\nCovid natna i ngahloh nadingin a hoihpen thute lakpan in namkhat in satpiang leh tui tawh I khut hoihtakin sil siang pahpah ding hi.\nNatna a ngahsa te ii hahcheai na, bukkhuhna pan hong lengkhia lungnote, i huihdikna lampi zui in a lutna hang ahizongin, natna lungno abaang nate lawn khakna khut tawh mit, nak, kam cihte i lawnna pan in COVID 19 natna kilawh thei hi. Ih khut pen satpiang leh tui tawh setkan (20) sungbang sawp hamtang ding hi.\nMipi zat vanlena te i lawnkhit ciangin khut sil siang hamtang ding hi. Na khatpeuhpeuh nek ma leh awngbuk paikhit ciangin satpiang leh tui tawh khut silsiang hamtang ding hi. Khut silsiang lo pi in kuama mit, nak, kam te lawnsaklo ding hi.\nSikhum/zunkhum, lungtang natna, kal natna, sikhang natna, cancer natna a nei khanghamte covid-19 natna aki lawhloh nadingin vakna panin inn ah i tun simin khut sawpsiang hamtang ding hi.\nTuabang a khut silna in piteek puteek khanghamte nuntakna kepna khat hipah hi.\nKhut sil dan ding pen- ih khut peek a sung a pua, khutme kawmkal, khutpi, khut me taang, khutkuak sung khuat in kui ding, ih khut ngawng ciang silsiang sitset ding hi.\n3. Hatcheai, bukkhuh te zuih ding\nHatcheai , bukkhuh ciangin tissue (or) i kiu kawi tawh ih nak leh kam hu in khuh ding hi. Mai nul leh puan te zanglo ding hi. I zatsa tissue te ninbung sung ah hoihtakin paai pahpah ding hi.\nBukkhuh i vei leh mi tawh i kiho ciangin muktuam leh naktuam thuah hamtang ding hi. Mi tamna ah pailo ding hi. Mihon tawh mawtaw tuangkhawmlo ding hi.\nMuk leh nak tuamh i zatna hangin ei ma pumpi, ih inn kuanpih te leh ih khua ih tui pen hih natna pan in a dal i hipah hi.\nMuktuam naktuam i thuah leh lak khiat ciangin muk tuamna mun ih khut tawh lawngkhavet loin a khau panin lakhia ding hi. I zatsa muktuam leh naktuamte ninbung sungah paii pah ding hi. Tuakhit ciangin ih khut sil siang kikpah ding hi.\n4. Covid-19 natna kidal nadingin khuasung vengsung aa vanzuak sai tein zuih ding thute.\nHahchei, bukkhuh, cisa cihbang mite in van zuaklo ding, sai honglo ding hi. Pumpi siangthona thupi sak ding hi.\nVanzuakte leh van leite a tawm pen Pi (3) peuhmah kihal ding hi. Sum piak khit leh sum san khit ciangin khut sil siang kikpah ding hi. Sai neite leh van leite zat dingin satpiang leh tui sai mai ah koih hamtang ding hi.\n5. Covid-19 natna kidal nadingin, innkuan sung ah zuih ding thute\nInn nupi te in innkuan sungah damlohna a om leh inn ah omsak hamtang ding hi. Pumpi siangthona hanciampih ding hi. Nek leh dawn te bawl main khut hoihtak in silsiang ding hi. Sa, ngasa, a sialte limtak sawp siangkhit ciangin mintak in huan ding hi. Antang sathau cihte aki sap leh van zuakte a inn uh ah kipuak sak ding hi.\n6. Kumpi te thu zaksaknate bek um ding/zui ding\nTulai takin hih natna tawh kisai mipite theihnop/ kan nopna a khan mah bangin, amanlo kamdawn tampi tak om hi. Gtn : facebook pan leh upmawh thu kigen mawk mawk te kiang pan.\nUpmawh thu, a manlo thute hangin mipite linglawng gawpin amanlo kidalna leh ki bawlna zatui, akul lo sinkhamna leh siatna te kibehlap saklel hi.\nHih natna tawhkisai in က်န္းမာေရးႏွင့္ အားကစား ၀န္ႀကီးဌါန၊ ျပန္ႀကားေရး၀န္ႀကီးဌါန te ii website leh facebook laimai te pan in a hun zui in zaksakna nei den uh hi. Tua zaksaknate bek mah um in, i zui ding hi.\n7. Gamdang panin ong ciah te zuih ding thute\nGamdang pan in hong ciahte in khuasung hausa te leh kumpi cidamna lam nasemte tungah thu zasak hamtang ding hi.\nI khualzinna mun teng ipsim neilo in gensiang ding hi. Kepcinna (Quarantine) a kisapleh lungkim takin mangpah ding hi. Natna lungno nei leh nei lo aki theihmasiah thunei te thukhun bangin kiciantak in zui ding hi. Midangte tawh kinai lua in omkhawmlo ding hi.\nGamdang pan hong ciahzawh ni (14) sungin cisa, hatcheai, naptui, bukkhuh cihte a vei leh khuasung hausa upa te leh kumpi siavuan/ mah te kiang ah ki lakin ki vel sakpah ding hi.\nHih thukhun te zuihna hangin ih innkuan pihte leh khuapih tui pihte natna ki lawhna panin kidal zo ding hi.\nIh khuasung vengsungah gamdang pan a hong ciahte in khuasung hausate leh kumpi cidamna lam nasemte kiangah thu a zaksakloh lam uh i thei leh a hun lapin mip te in zaksakna tawh natna dal ding hi hang.\nGamdang pan in hong ciahte pen lipkhaplo, deidanlo in ahitheizahin panpih ciat ni. CORAD- Tedim/ Siamsin Library\nPrevious: Covid-19 Alert IV: Quarantine & Isolation bangcih kikhoiding\nNext: Singlamteh Nam Thum ~ Samuel TK Mung


url: =Tedim khuasung siansuahna kibawl :: ZOMI DAILY\nposted on 9 June 2018 at 12:26 am UTC+9:30 Lomkholna: News, Tedim\nTuni Sipin staffs ten Naipitau huang sung leh a kim a pam teng siansuahna ki nei hi. Pak hoihnono zong ki suan beh hi. Naipi (Zolengthe) zong sun hun sungteng ciam peello in hong khuang ngeungeu ta hi. Zan ciang a hih leh a kim a pam a te ih mut nawngsai sak kha leh ci’n zan sungteng a khuang lo ding in ki bawl ahi hi.\nKhuasung siangtho leh khuasung mite omdan nuam ding aa natna piang sak thei tho leh kau zong tawmtuam ding hi. Khuasung siantho thei nading mimal khat ciat in ma i pan ding kisam hi. I innmai tek siangtho sak zoleng khua sung a siangtho hi pah lel hi.\nJune 7, 2018 (Thu) Sakollam veng Siangsawn lampi pan Sangsan paina lampi ki kek/ golsak hi. Tedim zong khantoh gimnam mahmah hi. A huangnei inntek te’n zong khuasung khantoh na ding leh mipiphattuam na ding a hihman in hoih nasak bang in sem un ci’n phaltak in a leitang uh mipite hong ap uh hi.\nA langtuak ah pi 1′ 6″ ta khawng ki keksak in tampi ki keksak ngam samlo hi. Hi lampi pen sangnaupang te leh a dang a tawn tam mahmah hi. Mawtaw zong tamial mial in pai thei hi sam hi.\nMore: Falam District zumpi pen banghang Tedim ah tuahding ki vaihawmlo\nA hi zong tubanghun tuukhun ciang lampi nal in neulai a hihman in mawtaw cycel awk in ki puk zelzel hi. Tu’n suangphah lampi in ki bawl ding aa lampi hong nuam mahmah pah ding hi. Lampi kek mankhit teh suangki phah suak laiding hi. Tedim Municipal\nPrevious: Guatemala gamsung ah meimual Volcano puakkhapna hangin misi 109 phatota\nNext: Kua’n sawt puapen? @ Buan tawh kidim lampi


url: =Singapore ah Thongkia (Lia Cing Sian Huai) :: ZOMI DAILY\nposted on 30 July 2014 at 4:28 pm Lomkholna: News, ZIS, Zomi\nSingapore ah inn nasem a om Lia Cing Sian Huai in a inntek nu khe guapum tawh sat in a khen tawh tuan a ki ngawh a hih man in Singapore ah thong kha 3 kia hi. A inntek kum 66 a pha pitek pen a khe guh kitan ci hi.\nA thu thei nuam te a ding:\nNews sung ah hong suah ciang in a kithei kha pan hi a, Lia Cing Sian Huai pen, koi pan hi a, kua tawh kizom a, bang hun in Singapore hong tung cih kithei nai lo hi.\nThu a thei ding a kilawm te a thei i om leh, zaksak sawn ding lunggulh huai hi. Thu hoih lo a hih sam hang in nakpi a dah ding leh patauh ding in ka tuat kei hi. Thong pan a pusuah ciang in Myanmar ah hong puak hamtang kha ding uh hi.\nSian Huai pen simmawh thuak a guallehna tawh thong a kipuak a hih leh zong ei cih theih om peuhmah lo a hihi. Pasian in thuman bang in theih a hihna tawh kihehnep phot ding hi lo diam.\nLungnop lohna tuamtuam tawh,\nHih lai kong khah khiatna in Lia Cing Sian Huai thu a thei ding a kilawm khat peuh in a na zakna ding deihna hi in, a mah a thei kha i om leh a innkuanpih te tung ah na hilh sawn in (a theih nai kei zenzen leh), a kisam kupnopna a om leh personal email ah ki kum kik ni.\nPrevious: Bible Society of Myanmar ah Huhna puak ding zaksakna\nNext: Mi’ ciang-a, ei’ ciang-a!


url: =India, Delhi ah naungek kha 8 bekbek aphapan khat buanthuak :: ZOMI DAILY\nIndia, Delhi ah naungek kha 8 bekbek aphapan khat buanthuak\nposted on 30 January 2018 at 4:28 pm Lomkholna: India, News, Sawltak, World\nIndia gamsung ah naungek kha 8 bekbek aphapan khat buanthuak, ki Rape cih AFP pan kiza hi. India gamsung pen zahmawhvai ki bawlsiatna “Sexual Violence” atam mahmah gamkhat in aki ciamteh hi a, hih kha 8 bekbek aphapan naungek akibuanna pen tunai thuthang akiza nunungpenpen ahihi.\nHih numeino pen India, Delhi aom amau innsung ah abeisa Sunday ni in buan athuak ahihi. Sunday ni in naungek ii anu apa te nasem aciah uhciangin naungek akisialna lupna tungah sisan kimu hi.\nTuaciangin anu apa te’n azahmawh etsak uh a, akibuan cih atheih uhciangin amanlang in zato ah taipihpah uhhi. Hospital ah Doctor te’n nai 3 sungbang Operation bawl uh a, naungek ii aliamma, azahmawh akikek teng khuisakkik, Operation bawlsakkik uhhi.\nPress Trust of India te genna ah hih naungek abuanpen midang hilo a, naungek ii meltheih tanau “Cousin” khat ci uhhi. Tuapa pen kum 27 aphakhin khat hi a, Police te’n “Rape Case” mibuan cihtawh manpah uhhi.\nTua mibuanpa pen “Protection of Children from Sexual Offences Act” tawh thu kibawl in, hih thukhun pen khantawn thongkiading “Life Sentence” cihna ahihi.\n“Delhi Commission for Women” kici kipawlna panin makaipinu ahi Swati Maliwal inzong hihvai azak ciangin naungek akibawlna Hospital ah delhpah a, tuakhit ciangin ama Twitter tungah asiapenpen piangkhinzo hi “The worst has happened” ci’n gelhkhia hi.\nNaungek kha 8 bekbek aphapan khatin India gam ii Capital khuapi, Delhi City sungah buanthuak ahih manin, anuntakna aki hutzawh nadingin aki hanciam mahmah laitak ahihi ci’n Twitter ah gelhkhia hi.\nUN Comittee te’n “Rights of the Child in 2014” ah agenkhiatna ah India gamsungah buan athuak, Rape athuak mi 3 lakah khatpen kumcinglo “Minor” hiden hi ci’n genkhia uhhi.\nIndia gamsung ah 2015 kumsung in naupang buan athuak “Child Rape Case” akigawm in 11,000 bang om citazen hi. Tua sazian pen “National Crime Records Bureau” te ii pulakkhia ahihi.\nMore: Kawlgam ah sangsia khatin sangnaupang 2 zawhthawh thutawh buan ahih manin kum 40 thong kiading\nDelhi City sungbekbek ahzong nisim in naupang kumcinglo 3 tabangin buan thuakden uh cimawk hi.\n“India’s Rape Capital” akiciliang Delhi City sungah 2012 kumsung inzong migilo honkhatin numeino khat buanhuangawp uh a, leitungbup in “Global Headlines” tuamtuam ah suaksak in, ki lipkhap mahmah hi. Sawltak #zomidaily\nPrevious: Gatshamanim ~ Dim Lun Zam\nNext: China ah galkap te vanleng tawh Training akisin laitak vanleng khatkia\nThupi lua ciai Pu aw! ~ Zomi Quavadis\nThuthak Tomkimcing 18 Sep 2014\nUS ah Hurricane Irma huihpi hangin Electric mei angahlo 7.3 million bangpha


url: =Kalaymyo khuasung ah guihtheih khamtheih tawh akiman tammahmah :: ZOMI DAILY\nposted on 23 July 2018 at 8:55 am Lomkholna: Kalaymyo, Myanmar, News, Sawltak\nMyanmar, Sagaing, Kalaymyo (Kawlpi) khuasung ah guihtheih khamtheih “Drug” akiman pen abeisa kha te sangin July khasungin tammahmah cih DVB pan kiza hi.\nKalaymyo Police Station panin thunei khatin agenkhiatna ah July khasung in guihtheih khamtheih akimankhia pen tammahmah hi. July 20 ni ciangciang akimanpen Case 20 bang phakhinta a, Average nikhat Case khatta hiliang hi. Abeisa kha te hileh khakhatsung in Average Case 10 khawngbek ahihi ci’n genkhia hi.\nKalay Myone sungteng ah guihtheih khamtheih akankhia Police te leh kumpi thunei tuamtuamte kipawlkhawm in akimankhia ahihi. Tuabangin guihtheih khamtheih akiman te lakah bengvom (zavom) pen Case khatbek om a, tualo adangte pen bengkang (zakang) leh zatang cih Case te tampen cihi.\nKalaymyo khuasung aom U Khin Maung Myint in agenkhiatna ah pawlkhatin thukhun kilaih hi, hongki matkhak hangin bangmah lauhuai lualo cihtawh asemgawp omhi. Ataktak in hongki matkhak nakleh thukhunzui in khutsung ah kepkhakna cihtawh thongsung akidentheihna ahihlam kuaman phawkkhalo uhhi. Tulam ciangin beng (zavom, zakang) sangin zatang azang tamzawta hi ci’n genkhia hi.\nMore: Kalaymyo ah Pasian nasem Pastor khat numei buanvai tawh thu kibawl\n2018 kumsung July 01 panin July 20 kikal bekbek ni 20 sungin Kalaymyo huamsung ah guihtheih khamtheih tawh akiman Case 20 phata hi. Akiman te lakah pasal 34 leh numei 3 hi uh a, numei khatleh pasalkhat ki taisuah cih kiza hi. Akiman tepen thukhun ombangin thu kibawlding uhhi. Sawltak #zomidaily\nPrevious: Nupi naupaai te’ lungsim\nNext: USA, New York ah Myanmar gammi numeikhat akhut akhe ki hencip in asisa in kimu


url: =TUHUN ZOMITE LEH PILNA. Agelh - Gin Khan Mang - Laibu Saal\nHome > Thuluui/Articles > TUHUN ZOMITE LEH PILNA. Agelh - Gin Khan Mang\nTUHUN ZOMITE LEH PILNA. Agelh - Gin Khan Mang\nTUHUN ZOMITE LEH PILNA\nAgelh - Gin Khan Mang\nTuhun leitung khantohzia manlang mahmah aa khuavakzaha manlang kizopnate kinakzat mahmah hi. Leitung mongkhat pan mongkhat olnotakin kihothei bekhiloin melkimuthei cihzah donga pilna akikhangto hita hi.Tua ahih manin leitung pen khuatakhat (global village) naci ziauta uh hi. Hih banga Pilna khantohna pen Leitung mipilte'n tuihualpi thumin nakhen uh hi. Amasa khantohna Tuihualpi pen Kampau, lai (language) kiciana neihna naci uh hi. Anihna khantohna Tuihualpi pen tua ii Kampaute lai-in gelhthei leh, laikhetna tawhkhenin hawmkhiatna naci leuleu uh hi. Athumna khantohna Tuihualpi pen tuhun hi-in Computer zanga leitung munkhat pan munkhat melkimusa-in kiho, laikikhak, thuthangte tuletu in kizasak, kithei, kimu cih bangin nakhento diudeu uhhi. Adang khatin tuhun pen Pilna khang (Knowledge Age) na cilai uh hi. Tua banga leitung mipilte khenna namthum sungah Ei Zomi Ciimnuai ta Tedim kampaute bang dinmunah ki-om cihpen alung ngaihtuahhuai thu khat ahi hi. Tua banah Zomi Ciimnuai tate'n Pilna bangcih zon ding, leitung pilna amanlangtaka atai koicih delhhuai cihte lungphutna aom bangteng kawlgam, vaigam, saklehkhang, leh tuipigal aom sanggamte tungah anuai abangin kong luikhia hi.\nProfessor C. Thang Za Tuan in “Pilna pen Pasian kiang pan hi-in sanginn, biakinn ah sinna, zaknate pan kikhuaphawk-beh aa tuhun in tuate pan bek hinawnloin nasepna pan, mite tawh kikholhna pan, innkuansung pan, mipite thu kizakna ahi tadensa, radio, TVpan, Internet leh Cybercafe te pan, leh mundangdang pan kingah theita hi"ci hi. Tuabang hina pi-in ii Tuunnu Zogam Ciimnaui khuamun omna Tedimgam ah hibangte sehsawmsuah sehkhat in a zangthei tamcih dinmun ah ki-om laimawk hi. Pilna bangzah in thupi cihpen mundang gamdang aa atung sanggam nu leh pa, ulenau te'n telngel ding nahih manun ii Thangho leh Liando tangthu lungngaihtuahna ii neih ding thupi kasa hi.\nTuhun in ahih leh pilna thupi kisa, kideih mahmah ta hi. Ahizongin pilna zonna ding nuntaak-khuasak hamsatnate hangin lungnuamtakin zongtheilo tampi ki-om hi. Tuaban ah sakah khangah, tuipigal ah kizinin sum kizongzaw hi. William Shakespeare in “If money goes before, all ways lie open, “dangka masuan peuhleng makhempeuh vangkhin hi” acih pen kisangtheizaw hong suakmawk hi. Banghanghiam cihleh hihpen ii gamsung nuntaakna ii huzap haksatna tampite hang zong ahi hi. Sangsum dontam banah sangsiate’n khasumkhamlo ahih manin tuition, border hong uh aa tua munah akahzote bekin laithei zawdeuh uh hi. Tuate huhau in pilna sangin sumdeihna hong khangzawsak mawk hi. Napoleon Bonaparte in “The word ‘impossible’ comes from the fools mouth,” ‘hizokei’ cihkam malpen mihaite kampan hong paikhia hi, naci hi. Hih kammal pen ei Zomi Ciimnuaita Tedim kampaute'n nuntakpihhuai mahmah hi. I biak Sianmang in zong misila ding aa ahong siam hituanlo hihang. Hanciam peuhleng milian, mipilleh kumpi suakthei ding a zong hongsiam hi.\nTuhun ciangin leitungpilna khantohna tuihualpi thumna-ah aomlaitak hun hi. Ahizong ei Zomi Ciimnuaita Tedimmite leitung mipilte ciaptehna khantohna Tuihualpikhatna leh nihna kikalah ki-omlai hi. Leitungah mite internet tawh kizomziahziahta aa en pilna ii neihloh manin misila peuhin ki-om aa haksatna tampitak kithuakkha hi. Pilna zonding thupisalo hiloin sumlepaai haksat manin Diaspora Jews te bangin munkipneilo, gamleh lei hoihneilo bang aa kham leh zangah kithehin lungsim tuibang-gawmding haksata hi. Hihthu lungngaikawmin ii Zogam Ciimnuai Tedim kampau minam makai dingin ii mipih ii sapih leitungpilna, leh biaknapilna sinte minam dangte lakah gualhuai-in lailungnuamtak asin theihna ding vaipuak lianpi-in ii ngaihsuttek ding khuangaihhuaita kasa mahmah hi. Kawlgam, Khamtung gamah lungdamna thugen aa hong pai Pasian nasemte mission nasep mabang azom eite’n ii minam Pasianthu leh leitungthu ah kilbang akhan na'ng nakpitakin sepsankul mahmah hilo ahi hiam?\nItem Reviewed: TUHUN ZOMITE LEH PILNA. Agelh - Gin Khan Mang Description: Rating: 5 Reviewed By: Cinpu Zomi


url: =Pau ciauciau ni ~ Lian Tuang :: ZOMI DAILY\nposted on 21 February 2017 at 9:06 pm UTC+9:30 Lomkholna: Article, Liantuang\n1) Ka tan 7 kum ahi hi. Nuntak hamsalua ahih manin buhsih kine zo khol lo hi. Nisim phial in buhcim be tawh hi zel, anteh tawh hi zel in sing le cii peuh tawh ka meh uh hi. Nitak khat be le anteh ding nangawn lem mel lo hi ding hiam ka nu in buhcimsiang na huan hi. Zasan meh ding lonamsia cii tawh na gawi hi.\nSun an kician zong kinei zo khollo ahih manin nitak sang tuah ciangin gil kial mahmah ta hi. Nitak an nek ciangin tua buhciimsiang le lonamsia zasan meh pen lim sa lua mahmah ka hih manin nek cihtakin ka ne hi. Ka gil a vah ciangin ka nu kiangah “ Nu aw I an lim lua, ka gil vah taktak ei” ka cih leh lungdam si e ci kawm in a khitui ong tak daudau hi.\nKumpi nasep ka lut khit ciangin inn ah om kha nawn loin Phone bek tawh thu kiza zel cih ciangbek hi ta hi. Kum tampi khengkhin ahih hangin ka nu in khat veivei ciangin “ tu ni buhciimsiang huan hi veng. Tu ni lonamsia zasan meh bawl hi veng” ong ci thei zelzel hi.\n2) Ka thutheih tunga kipan ka huansak uh ah mehlei khat ka nei uh hi. Ankam nasiatak ciingin ka unau un zingsang simin tui ka buak tangtang uh hi. Khuadam mahmah phalbi zingsang ahih hangin ka nu in ankam lo in lomkhat pek 2 ta dingin Pu Son Hen Cin Paute innmai a sai khat ah ka puak den uh hi.\nA kikhawng zolo te nitak ciang la kik in ka nu in ankam thuk in a bawl zel hi. Ka nu pen a khut siam mahmah khat ahi tam ama bawl ankam thuk pen lim ka sa mahmah hi. Lim sa ing ka cih ngei loh hang ankam a om nak leh ankam thuk bawl ni ka ci pahpah a aman zong ong bawlsak tangtang hi.\nAma khutma lim ka sak pen ka nu lungkim mahmah hi ding hi ven phone tawh ka kiho uh ciangin “ ankam thuk bawl ing. Ankam thuk lim mahmah. Ankam thuk bei ta. “ ci in gen thei zelzel hi.\n3) Ka nu pen thunget a hahkat mahmah khat hi a adiakin sani ni sim in CMBC biakinn ah antan thunget pai den hi. Nat le sat vai ahih keibuangleh pai hamtang hi. A thunget hun pen zingsang 7:30 am pan sun 1:00 pm ciangciang hi den hi.\nKumpi nasem in Tamu a ka om hun 2005 kum Sen kumthak in Sen sumbawl pawlin in Tamu a kumpi nasem pawl khat thupi takin an ong nekpih uh hi. Tua ni pen sani ni tawh kituak khelkhel hi. Ansai ah anne gualnuam dingin ka lut lianleh “ tu laitak ka nu’n biakinn ah antang in thungen ding hi ven” cih ka phawkkha vat hi. Kei le kei kisuang simsim in nek theih tuamtuam te ne lel in dawn theih tuamtuamte kasu vet kei hi.\nNitak ciang ka nu hopih in “ tu ni ka lawmte tawh gualnuam ding ka cih hi ven biakinn ah na thunget ding phawk vat kaih cianga gualnuam gam nawn keng. An ka nek khit teh ka zum ah ciah kik ziau ing. Na om na pan thu nong ngetnget sak lam phawk kai cianga kei le kei ka lawmte kiang pan na kihemkhia ziau ing. Lungdam ing ei. Mailam ah zong thu ong ngetnget sak oo” cih ka gen hi.\nTua khit Tedim ka ciahleh ka nu thungetpih pawlkhat in Sen kumthak a ka annekna thu na thei mawk uh hi. Tua vai ka nu nuamlua ahih manin a lawmte kiang a gengen na hih tuak hi. Tua khit Phone tawh ka kiho uh ciangin zong sani ni biakinn ah thu na ngen ing, cih ong gen hamtang hi.\n4) Nasem in ka khasum ngah masak penpen sung pan ka nu ading nik khat kalei sak tantan hi. Ka nu lungdam ding ka ut man bek ahi hi. Ka nu zong nuam mahmah in a khitui mualtaung liang hi. A kam tawh zong lungdam ing ci ngiat ahih manin ka lungkim pong hi.\nAhi zongin khualgamla pan amah tawh ka kiho ciangin lungdam mahmah ing ong cih tantan nik le puan vaite ong gen ngei khollo a, buhciim vai, lonamsia vai, ankam thuk vai, thungetna vaite khawng ong gen kiaukiau thei zaw hi.\nHih thupiangte tungtawnin;\nKa phawkkhak thu in nu le pate’ lungdamna leh a lungtang uh a sukha thute pen van le na nengnengte hi masa het loin “ Nu aw ka gilvah ei, Nu aw na meh bawl limlua, Nu aw lungdam ing,…,” ci in i pau ciauciaute peuh na hi zaw ahih lam ka phawk sansan hi.\nPrevious: Karen State, Zwekabin mualdawn pan gamdangmi khat tuaksuk in si ~ ZD\nNext: Christian Hymn te’ tangthu: Ong Khah Ngei Lo Ding Itna Aw


url: =Kolose 2 | Siantongluan\nNote-a kipan Laodisia khuamite leh kei a hong thei ngei nailo mi khempeuhte-a ding nangawnin hahkat takin na ka sem hi.\nNote, lungsim hanna tawh kidimin, thu a man taktakin na theihna hangun lungkip takin omin, itna tawh pumkhat na suahtheihna ding uh ka deihna ahi hi. Tua hi leh Pasian thusim ahi Khrih mahmah na thei ding uh hi.\nKhrih pen Pasian pilna leh a thuthuk khempeuh a kitheih theihna ding ahi hi.\nKuamah in note a hong khem zawhlohna dingin hihbang thu a hong gen ka hi hi.\nBang hang hiam cih leh note tawh ka hong omkhawm loh hangin ka lungsimin note tawh ka hong omkhawm a, Khrih na upna uh hangin kiptakin na omkhawmna uh ka theih manin ka nuam mahmah hi.\nNote hong honpa dingin Topa Khrih na sansa uh ahih mah bangin amah tawh hoihtakin kipawlin nungta un.\nNote tungah a hong kihilhsa bangin ama sungah zungthuk kha un la, ama deihna bangin nungta-in, na upna uhah khauh semsemin, lungdam takin om un.\nKhrih thu tawh a kituak lopi-in, tangthu tuanthu ahi a, huihlak a ukte thu siksanin ahi zongin, bangmahin a kimanglo leitung pilna tawh mite khemsa-in sila na suahkhak lohna dingun kingaihsun un.\nBang hang hiam cih leh mihing hong suahna sungah Khrih in Pasian pianzia khempeuh a kimtakin nei a,\nKhrih tawh na kipawlna hangun nuntakna kicing na nei uh hi. Huihlak a ukte leh aana neite khempeuh tungah amah a lutangpi hi lai hi.\nAmah tawh na kipawlna uh hangin mihingte in pumpi vun a at uh bang hiloin, Khrih vun-atna ahi mawhnopna lungsim tawh kipelhna a ngah khinta na hi uh hi.\nNote tui na kiphum uh ciangin Jesuh tawh kiphum khawmin, misite lak panin Khrih a thosak Pasian vangliatna na up manun Khrih mah tawh tuiphumna panin a thokhawm leuleu na hi uh hi.\nA beisa hunah na mawhna uh hangin kha thu tawh kisai-in misi na hi uh a, Gentail mi na hih manun Thukham neilote na hi uh hi. Ahi zongin Khrih hangin Pasian in note hong hingsak a, i mawhna khempeuh hong maisak khinta hi.\nEite-a dingin a hoihlo, i mawhna a kiciamtehna khempeuh, hong phiatsak a, tuate khempeuh singlamteh tungah kilhcipin a beisak ta hi.\nAmah in huihlak a ukte leh vangliatna a nei khempeuh, singlamteh tungah zogawp khin a, galzote in a sal matte a kaih uh bangin mi khempeuh muhin a gualzawhna a lak hi.\nTua ahih manin annek tuidawn, biakna pawite, Khadet Pawi, leh Sabbath ni tawh kisai-in kuamah in ngeina zuihding bawl kei un.\nHihte pen mailamah a hong piangding nate lim hi lel a, ahi zongin tu-in a taktak ahi Khrih hong omta hi.\nMaang a muhna hangun a thupi diakin kingaihsunin, a kilawmlo zah dongin kiniamkhiatna ding leh vantung mite biakding a hong hanthawn mite khemsa-in ta kei un. Tua bang mite pen amau ngaihsut tawmna tawh a kihisak mawk hi a,\nlutang ahi Khrih a len nawnlo uh ahi hi. Lutang ahi Khrih ukna tawh pumpi na khempeuh kizom dimdiam uh ahih manin pumpi in thahatna ngah a, Pasian deih bangin a khangto hi.\nKhrih tawh sikhawm khin na hih manun huihlak a ukte khutsung panin a suakta khin na hi uh hi. Tua hinapi-in, bang hangin hih leitung mite bangin gamta na hi uh hiam? Bang hangin ngeina a tuamtuamte,\n"Lawng kei un, ciam kei un, su kei un," cihte zuihin nei na hi uh hiam?\nHih nate pen i nek, i zat khit ciangin a maimang hi lel a, mihingte bawltawm thuhilhna leh ngeina hi lel hi.\nHih bang gamtatnate pen a tungthamin i et ciangin limtakin biaknopna lungsim a piangsak ding, kiniamkhiatna a piangsak ding, pumpi ki-ukzawhna a piangsak ding tawh kibang hi. Ahi zongin a taktakin hihte khat beek in pumpi ki-ukzawhna piangsak zolo hi.


url: =Luka 12 | Siantongluan\nMi a tul tampite hong kikhawmin khatlekhat a kisikkha gawp dongin kinehcipin a om laitakin Jesuh in a nungzuite kiangah thu gen masa a, "Farisi mite kineihkhemna ahi, a silngo uh limtakin kidawm un.\nA kiseelte khatvei teitei kimu ding a, thusimte khatvei teitei thulang suak ding hi.\nZan khuamial sunga na gente uh sun khuavak sungah kigenkik ding a, innsung tawngah na kihuau simnate uh mi khempeuh in theithang ding uh hi.\n"Lawmte aw, note kiangah kong genin-ah, pumpi a thahkhit ciangin a siazaw a hihthei nawnlote na kihta kei un.\nKuate kihta ding na hi uh hiam cih leh, mite in a thah khitsa mipa pen hell khuk sungah a khiathuah theilai Pasian na kihta un.\nGitta nga ciangin hamu-in kizuak lel hilo ahi hiam? Tua bang hi lel napi-in Pasian in gitta khat beek mangngilhlo hi.\nNa lutung uha om na sammal zah ciat nangawn uh Pasian in thei khin hi. Note lunghimawh kei un. Gitta tampi sangin na manphazaw ciat uh hi.\n"Note kiangah kong cihin-ah, keima mi ahihna mi theihin a genkhiate, Mihing Tapa in zong Pasian vantung mite mai-ah, keima mi hi, ci-in genkhia ding a,\nahi zongin keima mi ahihna mi theihin a genkhia nuamlote, Pasian vantung mite mai-ah zong keima mi hi, ci-in Mihing Tapa in genkhia nuamlo ding hi.\nMihing Tapa a langpangte a mawhna uh kimaisak thei ding a, Kha Siangtho a langpangte a mawhna uh kimaisaklo ding hi.\nThusitna a thuak dingin kikhopna inn-ah ahi a, hausa zumah ahi zongin hong paipih uh ciangin bang gen ding a, bangci kihut ding ka hi hiam, ci-in lunghimawh kei un.\nBang hang hiam cih leh a hun a tun ciangin Kha Siangtho in na gen dingteng uh hong hilh ding hi," a ci hi.\nTua laitakin mihon lak panin mi khat in Jesuh kiangah, "Sia aw, ka pa un a hong sihsan gamh pawlkhat tawh ka u in kei hong inntuanna dingin hong gensak in," a ci hi.\nAhi zongin Jesuh in a mipa kiangah, "No unau gamh a hawm dingin kua in kei hong seh ahi hiam?" ci-in a dawng hi.\nTua ciangin Jesuh in amaute khempeuh kiangah, "Hoihtakin kidawm un la, na huaiham lohna dingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zolo hi," a ci hi.\nTua ciangin Jesuh in amaute kiangah thugentehna khat gen a, "Mi haupa khat lo-ah an tampi a piang hi.\nTua ciangin amah in a lungsim sungah, Ka an khempeuh ka koihna ding mun kicinglo ahih manin bangcih ding ka hi hiam?\nTua ahih manin hih bangin ka gamta ding hi: Ka ansaalte phelin a lianzaw ansaalte ka lam ding a, tuate sungah ka ante leh ka neih khempeuh ka seng ding hi.\nTua ciangin keimah in: Mi hampha mahmah ka hi hi. Kum tampi sung ka khom ding annek tuidawn leh na hoih tampi ka nei hi. An ne, zu ne-in, a nuam theithei-in ka om hithiat ding hi, ci hi.\nAhi zongin Pasian in ama kiangah, Mihaipa aw, tuzan mahmahin na si ding hi. Hih na neihsa teng kuan zang nawn ding ahi hiam? ci hi," a ci hi.\nTua ciangin Jesuh in a thugen a khupna-in, "Tua mah bangin amau-a ding bekin a kholcipte pen Pasian muhna panin mihau hilo uh hi," a ci hi.\nTua ciangin Jesuh in a nungzuite kiangah, "Tua ahih ciangin note kiangah kong genin-ah: I nuntakna dingin bang ne ding a, i pumpi tungah bang silh ding ihi hiam, ci-in lunghimawh kei un.\nNuntakna pen an sangin thupizaw a, pumpi pen puan sangin thupizaw hi.\nVasate ngaihsun dih un: Amaute in khai tuhlo uh a, anlak cih zong neilo uh hi. Amaute in beemlepang zong neilo napi-in Pasian in annek tasamsak lo hi. Vasate sangin note nakpi takin na manphazaw uh hi.\nNote na lunghihmawh manun na nuntak hun uh nai khat sung bek a sotto thei kua om na hi uh hiam?\nTua bang a themno khat nangawn hih theilo na hih uh leh bang hangin adangte lunghimawh se na hi uh hiam?\nGamlaka pakte ngaihsun dih un. Tuate in a nekding uh na semlo uh a, a silhding uh puan zong ganlo uh hi. Ahi zongin note kiangah kong genin-ah: Bangzahin a hauh hangin Solomon nangawn, hih pakte khat zahin a hoihin kizem zolo lai hi.\nUpna neu mite aw, tuni-in om a, zing ciangin keutumin meikhuk sungah a kikhultum lopa kungte, Pasian in puansilh guan ahih leh note hong guanzaw kan ding hilo ahi hiam?\nTua ahih manin bang ne ding, bang dawn ding, ci-in lunghimawhin om tawntung kei un.\nGentail mi khempeuh in hih nate lunghihmawh penin nei uh hi. Hih nate na kisap lamtak uh zong na Pa un hong thei hi.\nTua ahih manin Pasian Ukna ngaihsutin nei masazaw un. Tua hi leh hih na kisapna dangte uh zong Pasian in hong piathuah ding hi," a ci hi.\nTua ciangin Jesuh in, "Tuuhon tawmnote aw, lau-in lunghimawh kei un. Na Pa un ama Ukna sungah ukna thu a nei dingin a hong sehsa ahi hi.\nNa neihsa uh zuak un la, mizawngte tungah tua sumte na pia un. Note-a dingin a sia theilo sumkholna na bawl un la, gutate in a luh zawhlohna, leikha in zong a nek zawhlohna, cikmahin a kiam ngei hetlohna ding mun vantungah na sumte uh na khol un.\nBang hang hiam cih leh na sum uh a omna munah na lungsim uh om tawntung ding hi," a ci hi.\nTua ciangin Jesuh in, "Na kawng uh gakin, na mei uh vakin a kigingsa-in om un la,\na topa uh mopawi simna panin hong tungin kongkhak a kiuh ciangin thakhatin kong a honpah theihna dingun a topa ciahding a ngak nasemte bangin om un.\nA topa hong ciah ciangin a kigingsa-in amah ngakin a om uh a muh nasemte pen mi hampha mahmah ahi uh hi. Note kiangah kong genin-ah, a topa zong hong kithawi-in a nasemte an vak dingin tusak ding a, amahmah in a nasemte an thukin na a sem ding hi.\nZankim laitak ahi a, zingsang khuavakkuan lam ahi zongin a hong ciah hun peuhpeuh ciangin amah ngakin a om a muh nasemte pen mi hampha mahmah ahi uh hi.\nAhi zongin na phawk ding uh thu khat om hi. Mi khat in gutapa hong paiding hun theikhol leh a inn luhsaklo ding hi.\nTua mah bangin Mihing Tapa zong na upmawhloh uh hun laitakin hong pai ding ahih manin note zong a kigingsa-in om tawntung un," a ci hi.\nPeter in, "Topa aw, hih thugentehna ko bek nong cihna ahi hiam, ahih kei leh mi khempeuh-a ding na cihna ahi hiam?" ci-in a dong hi.\nTopa in, "A pil a citak nasempa i cih a bangcite ahi hiam? A naseppih dangte ukin a hun manmanin amaute nekzah ding ciat a pia dingin a topa in a seh nasempa ahi hi.\nA topa hong ciah ciangin hih ama sawl bangin a sem a muh nasempa pen mi hampha mahmah ahi hi.\nKen kong cihin-ah, a neihsa khempeuh a uk dingin a topa in tua nasempa koih takpi ding hi.\nAhi zongin tua nasempa in a lungsim sungah, Ka topa hong ciahkik hak ding hi, ci-in ngaihsunin a naseppih numei leh pasalte satgawp hen la, zukham ankhamin ommawk leh,\ntua nasempa topa pen ama upmawhloh ni, a theihkholh loh hunin hong tung ding hi. A topa in nakpi takin amah gim pia ding a, a thumanglo mite tawh a kibangin a thuaksak khawm ding hi.\nA topa deihna thei napi-in a topa deih bangin a gamta nuamlo nasempa pen nakpi takin kisat ding hi.\nAhi zongin a topa deihna a theihlohna hangin satthuakna ding a gamtakha nasempa pen kidamsatzaw deuh ding hi. Tampi a kipiaknapa tung pan tampi kikal ding a, a tamzaw a ki-apnapa tung pan a tamzaw kikal ding hi," ci-in a dawng hi.\nTua ciangin Jesuh in, "Leitungah meikuang a khah dingin a hong pai ka hi a, tu mahmahin a meikuang kipan khinta hi leh ka ut hi.\nGimna sungah ka kiphumna ding khat om a, tua thu a kikhit matengin ka lungsim a nuam thei kei hi.\nLeitungah kilemna a omsak dingin a hong pai hong sa na hi uh hiam? Hilo hi. Ken kong cihin-ah, kikhenna a omsak dingin a hong pai ka hizaw hi.\nTu-a kipanin innkuan sungah mihing nga a phate, a langah thum, a langah nihin kikhenin kido ding uh hi.\nA pa in a tapa do-in, a tapa in a pa do ding a, a nu in a tanu do-in, a tanu in a nu do ding a, a teeknu in a monu do-in, a monu in a teeknu do ding hi," a ci hi.\nJesuh in mihonte kiangah zong, "Nitumna lamah meiipi hong kai na muh uh ciangin, Guah hong zu ding hi, ci-in thakhatin na genthei pah uh a, tua mah bangin guah hong zu takpi hi.\nLeitaw lam panin huih hong nun ciangin, Ni hong sa ding hi, na ci uh a, tua mah bangin ni hong sa takpi hi.\nNo a kineihkhem mite aw, vanlelei na et uh ciangin a piangding thu thei na hih uh leh, tuhun thute bang hangin theitheilo na hi uh hiam?" a ci hi.\nTua ciangin Jesuh in, "Bang hangin na gamtatna ding uh a manin khen theilo na hi uh hiam?\nMi khatpeuh in na tungah thu hong bawlin zumah hong paipih leh, zuma thukhente mai-ah hong kaigawpin, thukhente in palikte kiangah hong apin, palikte in thong sungah a hong koihlohna dingin, na langpa uh tawh na thu uh a siantheihna dingin na siam tawpun lamkalah hanciam un.\nKen kong cihin-ah, tua bangin gamta kei le uh cin, na liausum uh na piak khit matengun thong panin na suakta kei ding uh hi," a ci hi.


url: =29 June 2019 | Sabbath 26 na Sum in lungsim pulaak ~ MUC\n29 June 2019 | Sabbath 26 na Sum in lungsim pulaak\nAdmin 7:30:00 PM Articles, Offertory Reading Zomi\n29 June 2019 Sabbath 26na\nSum in lungsim pulaak\n“Jesuh in, “ Na hoihkim nop leh pai inla, na neihsa khempeuh zuak inla mizawngte na pia in. Tua hileh vantungah gou na nei ding hi. Tua khit ciangin hong pain inla ka nung hong zui in,” ci-in a dawng hi (Matt. 19:21)\nA hau tangval pa Jesuh kiangah hong pai-in tawntung nunna a ngah nadingin bang kisam cih thu hong dong hi. Jesuh in tangval pa’ theihna tawh kizui-in dawng kik hi. Tangval pa in thukham zui khangno khat ahihlam thei hi. Tua ahih manin Jesuh in thukham zui in, ci-in dawng hi. Tangval pa in a neutung a kipan thukham zui khangno khat ahih manin Jesuh’ dawnkikna tawh lungkim zo lo hi. Jesuh in thukham kicinna itna ahih lam hilhnuamin, na neihsa khempeuh zuak inla, mizawngte huh in ci-in dawng hi. Tua bang hi leh tangval pa in vantungah sumhau hi ding hi.\nTangval pa’ nunzia in sum omna munah i lungsim zong om hi, cih hong hilh hi ( Matt. 6:21). A taktakin Jesuh in i sum a deih hi lo hi. Jesuh in i sum kisam lo hi. Leitung le a sung a om khempeuh Piangsak Pa in Amah mah hi. Na khempeuh a nei Jesuh hi. Bang hangin Amah piak ding hong deih hiam cihleh Jesuh in i lungsim nei nuam hi. I sum omna ah i lungsim zong om hi.\nSabbath nisimin kikhawm dingin kikhopna mun, biakinn i pai hi. Sumpi khia-in Pasian i bia hi. Nasep hoih a sem-in i kingaihsun hi. Hi mah hi. Pasian in i neihsa khempeuh hotkhiat nasepna dingin i zat ding hong deih hi. Ahi zongin Jesuh in i lungsim hong nei nuam hi zaw hi.\nThuumna: sumpi na khiat ciangin na lungsim Topa tungah ap in.\nThungetna: Topa aw, na khempeuh nang ma aa hi. Tuni-in i lungsim uh hong sang in. Amen.


url: =Piancilna 20 | Siantongluan\nMamre panin Negeb gamah Abraham paisuk a, Kadesh leh Shur kikal Gerar-ah tawlkhat sung a teng hi.\nAbraham in a zi Sarah pen, "Ka sanggamnu hi," ci hi. Gerar kumpipa Abimelek in mi sawlin Sarah samsak hi.\nAhih hangin zanin mang sungah Abimelek kiangah Pasian pai a, ama kiangah, "En in, na laksa numei hangin nang a si ding na hi hi. Bang hang hiam cih leh amah, mi khat zi ahi hi," a ci hi.\nAhi zongin Abimelek in amah zuan nailo hi. Tua ahih ciangin amah in, "Topa aw, nang in midikpa that ding na hi hiam?\nAmahmah in kei kiangah, Amah, ka sanggamnu ahi hi, hong ci hilo ahi hiam? A numei mahmah in zong, Amah, ka sanggampa ahi hi, hong ci hi. Tua ahih ciangin lungsim kisuang hetloin a gamta ka hi a, khial ka kisa kei hi," a ci hi.\nTua ciangin Pasian in a mang sungin ama kiangah, "Hi hi, lungsim kisuanna omloin hih bangin na gamtatna thu ka thei a, kei tungah na khialhlohna dingin a hong kempa keimahmah ka hi hi. Tua ahih ciangin nang, amah kong lawngsak kei hi.\nTua ahih ciangin tu-in mipa zi piakik in. Bang hang hiam cih leh amah, kamsang khat hi a, amah in nang-a dingin thu hong ngetsak ding a, nang na nungta ding hi. Ahih hangin nang in tua numei na piakkik kei leh nang leh na mi khempeuh na sih taktak ding uh thei in," a ci hi.\nTua ahih ciangin zingsangin Abimelek tho baih a, a nasemte samin hih thute khempeuh amaute kiangah a gen hi. Amaute nak lau mahmah uh hi.\nTua ciangin Abimelek in Abraham samin ama kiangah, "Bang hangin ko tungah hong hici gamtat na hi hiam? Kei leh ka kumpi gam sungah khialhna lianpi khat nong tutna dingin nang tungah bang khialhna nei ka hi uh hiam? Hih dinga kilawmlo nate kei tungah nong hih hi," a ci hi.\nTua ciangin Abimelek in Abraham kiangah, "Hih banga na gamtatna dingin bang ngaihsun na hi hiam?" ci lai hi.\nAbraham in, "Hih lai munah Pasian zahtakna om hetlo hi. Ka zi hangin amaute in kei hong that ding hi, ci-in ngaihsun kha ka hih manin hih bangin a gamta ka hi hi.\nTua thamloin a taktakin amah ka sanggamnu mah ahi hi. Pa kikhat, nu tuam ka hi uh a, amah ka tenpih ahi hi.\nPasian in ka pa inn panin hong paikhiatsak ciangin ama kiangah, Hih pen kei tunga nong hih ding na migitna ahi hi: I paina peuhpeuhah kei pen ka sanggampa hi, hong ci in, ka ci hi," a ci hi.\nTua ciangin Abimelek in tuu leh bawngtalte, sila numei leh sila pasalte la-in Abraham pia a, ama tungah a zi Sarah a pia kik hi.\nAbimelek in, "En in, ka leitang, na mai-ah om hi. Nangmah in hoih na sakna munah teng in," a ci hi.\nSarah kiangah, "En in, na sanggampa tungah ngun tang tul khat ka pia khin hi. Nang tawh a om mite khempeuh mai-ah nangma dikna a kilatna ahi hi. Mi khempeuh mai-ah nang a manin hong kibawl hi," a ci hi.\nTua ciangin Abraham in Pasian tungah thu ngen a, Pasian in Abimelek a damsak hi. Amaute in ta a neih theihna dingin a zi leh a sila numeite zong a damsak hi.\nBang hang hiam cih leh Topa in Abraham zi Sarah hangin Abimelek innkuan naubu khempeuh khakcipsak khin hi.